ועדת הפנים והגנת הסביבה, כנסת 24, פרוטוקול מספר 105, 2022-01-26 09:07

וליד טאהא: בוקר טוב.

וליד טאהא: אני פותח את ישיבת ועדת הפנים.

וליד טאהא: על סדר היום הצעת טיוטת תקנות העיריות (שינוי הוראות התקנון שבתוספת השנייה לפקודה) (הוראת שעה) התשפ"ב-2022.

וליד טאהא: אני עובר ישירות למנכ"ל משרד הפנים, מר יאיר הירש, בבקשה.

יאיר הירש: בוקר טוב אדוני היושב ראש, חברי הוועדה.

יאיר הירש: הגשנו את טיוטת תקנות העיריות לשינוי חשוב מאוד היום בעולם של הרשויות.

יאיר הירש: היום אנחנו נדבר בנושא של העיריות לאחר שהמהלך עם המועצות האזוריות והמועצות המקומיות כבר נחתם.

יאיר הירש: אנחנו רוצים להשלים את המהלך גם בנושא העיריות ולאפשר להן היוועדות חזותית בהסכמת מאה אחוזים של כל חברי המועצה.

יאיר הירש: במצב שקיים היום זה צורך חיוני וכדי לאפשר את הרציפות התפקודית של הרשויות וכמובן שבמרכזה זה גם נושא כינוס המליאה.

וליד טאהא: אתה מתכוון להיוועדות חזותית.

יאיר הירש: נכון.

יאיר הירש: בלבד.

יאיר הירש: היוועדות חזותית בכל אמצעי טכנולוגי שיאפשר את הקיום של המליאה מרחוק, בניגוד לסעיף 20 שמחייב דווקא כינוס בתוך המועצה או במקום אחר.

וליד טאהא: אפשר לעשות את זה באמצעים טכנולוגיים.

יאיר הירש: נכון.

יאיר הירש: אנחנו מודעים לטענות, בעיקר של האופוזיציה שחוששת ממהלך כזה.

וליד טאהא: האופוזיציה ברשויות.

יאיר הירש: האופוזיציה ברשויות.

וליד טאהא: שלא תכוון למקומות הלא נכונים.

יאיר הירש: אני מכוון לרשויות המקומיות.

יאיר הירש: האופוזיציה ברשויות העלתה כמה חששות באופן קיום המליאה בקונסטלציה הזאת.

יאיר הירש: הכנסנו סייגים כדי לאפשר את קיום הדמוקרטיה.

יאיר הירש: בראש וראשונה, כמו שאמרתי בראשית דבריי, אחרי שכל חברי המועצה הסכימו לקיום הדיון באופן הזה.

וליד טאהא: אם אחד לא יסכים, זה לא יתקיים?

יאיר הירש: לא יקרה.

וליד טאהא: אחד.

יאיר הירש: מאה אחוזים.

יאיר הירש: ראינו בהערות הציבור.

שרון רופא אופיר: אותו דבר גם ברשויות מקומיות ובמועצות מקומיות.

יאיר הירש: כרגע הדיון הוא לגבי העיריות.

שרון רופא אופיר: את זה אני מבינה אבל האם זה כבר תופס גם שם?

יאיר הירש: קיים גם שם.

יאיר הירש: גם במועצות האזוריות וגם במקומיות.

וליד טאהא: זה כבר היה.

רון אלמוג: זה לא היה אבל אנחנו מתכוונים – בהתאם לתיקון שיאושר בוועדה – להחיל את זה גם על מועצות מקומיות ועל מועצות אזוריות.

קריאה: כמו שאמר המנכ"ל, זה עוד לא נחתם.

וליד טאהא: אני הלכתי בעקבות דברי המנכ"ל.

שרון רופא אופיר: למה זה לא מובא כאן?

וליד טאהא: למה בשלבים?

רון אלמוג: בעיריות זה צריך להגיע לאישור ועדת הפנים.

רון אלמוג: במועצות מקומיות ובמועצות אזוריות, זאת רק סמכות השרה.

רון אלמוג: אנחנו קודם כל מביאים את התקנות של העיריות לאישור הוועדה.

וליד טאהא: ואז תהיה תקנה לגבי המועצות המקומיות והאזוריות.

רון אלמוג: כן.

רון אלמוג: הכוונה היא להחיל את התנאים שייקבעו כאן גם עלה רשויות המקומיות והאזוריות.

יאיר הירש: זה החידוד כאן.

יאיר הירש: הדיון כאן כרגע הוא לגבי העיריות.

יאיר הירש: המועצות האזוריות והמקומיות הן בסמכות השרה.

יאיר הירש: לגבי ה-100 אחוזים, לשאלתך, זה חל על כולם.

יאיר הירש: אמרנו שהולכים על 100 אחוזים.

יאיר הירש: ברגע שלא יהיו 100 אחוזים, זה לא יקרה.

וליד טאהא: הוא צריך לתת הסכמה על היוועדות חזותית אבל זה לא קשור להשתתפות שלו.

יאיר הירש: נכון.

יאיר הירש: הוא לא חייב להשתתף אבל בתקנות כן הכנסנו עוד סייג והוא שבישיבה יתאפשר לכל הנוכחים גם לראות את המסך כשהכול שקוף וברור בכל דרך וגם להשמיע את עמדתם.

יאיר הירש: הוספנו עוד נקודה לפיה חבר מועצה שמרגיש שהוא נפגע מדרך ניהול הישיבה באמצעות הדיגיטציה ולא פנים מול פנים פיזית, רשאי לדרוש שההערה שלו גם תירשם בפרוטוקול.

יאיר הירש: הדבר האחרון שאולי הוא גם דבר נכון וחשוב.

יאיר הירש: אם מקיימים את הישיבה באופן הזה, זה יהיה בשידור חי באינטרנט.

וליד טאהא: כאפשרות.

יאיר הירש: לא.

יאיר הירש: כחובה.

יאיר הירש: זה עוד חסם שבאמת יבהיר שאם מקיימים את המליאה באופן הזה, זה מתקיים בשידור חי לכל מי שירצה להיכנס.

יאיר הירש: זה כמובן יגביר את השקיפות גם בנושא הזה.

יאיר הירש: תודה.

וליד טאהא: תודה רבה.

וליד טאהא: אתה רוצה להוסיף משהו?

רון אלמוג: לא.

רון אלמוג: רק אם יש שאלות.

וליד טאהא: חברת הכנסת שרון רופא.

שרון רופא אופיר: בוקר טוב, תודה אדוני היושב ראש.

שרון רופא אופיר: אין מחלוקת שכתוצאה מהמאבק בנגיף הקורונה המציאות איתה מתמודדות הרשויות המקומיות בישראל היא באמת מציאות קשה.

שרון רופא אופיר: הן אלה שנמצאות בחזית המאבק וכדי להוביל אותו ולייצר פתרונות ואיזונים ובלמים נוכח המצב הזה, ישיבות המועצה חייבות להתכנס.

שרון רופא אופיר: בראשית הדרך עוד כסגנית ראש רשות חוויתי את זה.

שרון רופא אופיר: היה קשה מאוד לכנס ישיבות מועצה בשל ההגבלות ומתוקף כך לא יכולנו לקדם דברים, לא יכולנו לקדם מהלכים וכאשר הישיבות עברו ל-זום או לכל אמצעי טכנולוגי אחר, יכולנו להמשיך הלאה.

שרון רופא אופיר: הבעיה שהייתה אז, ונדמה שעכשיו אתם מציעים כאן פתרונות כדי שלא נגיע לבעיות האלה, היא העובדה, המחלוקות שעלו, שאנשים נמצאים ב-מיוט, לא יכולים להביע את דעתם, מי שמנהל את הישיבה – לעתים ברשויות מסוימות באופן מאוד דורסני - זה ראש הרשות, לא מתקיימת ישיבה דמוקרטית ומאוזנת בה נשמעים כלל הקולות של חברי האופוזיציה כפי שמנכ"ל משרד הפנים ציין ושל חברי קואליציה כאשר לעתים גם חברי קואליציה הם לא חותמת גומי ולא תמיד רואים עין בעין את מה שראש הרשות רוצה להוביל.

שרון רופא אופיר: אני חושבת שאנחנו מחויבים למצוא כאן את האיזון.

שרון רופא אופיר: מצד אחד לאפשר לרשויות להוסיף ולפעול.

שרון רופא אופיר: בימים אלה מובא לדיון – בחלק מהרשויות כבר הובא לדיון – אישור התקציב כי הרי בלי תקציב, מי כמונו יודע, אי אפשר להתקיים.

שרון רופא אופיר: שלוש וחצי שנים היינו בלי תקציב וראינו מה קרה, גם למדינה באופן כללי וגם לרשויות שצריכות לקבל את תקציבי המדינה, לא כל שכן רשויות מקומיות שצריכות לאשר את התקציב שלהן, ובאין ישיבות שמתקיימות זה מקשה על תפקוד הרשות המקומית.

שרון רופא אופיר: אני חושבת שהתקנה כפי שהיא מובאת כאן לפנינו היא בסך הכול תקנה מאוזנת שכן היא מציפה את מכלול הקשיים, רואה אותם ומציבה את הפתרונות על מנת שהם יוכלו לקרות.

שרון רופא אופיר: יש דבר אחד שהוא הדבר היחיד שבמידה כזו או אחרת קשה לי אתו.

שרון רופא אופיר: לכל ראש עיר יש בסוף כוח וסמכות בלתי מוגבלת.

שרון רופא אופיר: אנחנו יודעים את זה ומכירים את זה.

וליד טאהא: לא בלתי מוגבלת.

שרון רופא אופיר: כמעט.

שרון רופא אופיר: כמעט בלתי מוגבלת.

שרון רופא אופיר: מצד אחד אני אומרת שבאמת יש כאן איזון, נדרש אישור של 100 אחוזים, של כלל חברי המליאה, ומהצד השני אנחנו אומרים ש"רשאי ראש העירייה להחליט כי ישיבה פלונית לא תתקיים במשרדי העירייה או במקום אחר אלא תתקיים בדרך של היוועדות חזותית אם נוכח כי קיימות נסיבות מיוחדות הנוגעות להתפשטות נגיד הקורונה המצדיקות זאת".

שרון רופא אופיר: השאלה אם זה שהוא נוכח מאפשר גם לשאר חברי המליאה להסכים עם ההחלטה שלו.

שרון רופא אופיר: אני מקווה שזה שהם צריכים להביע הסכמה לאותה היוועדות חזותית יפתור את הבעיה הזאת שמופיעה כאן בסעיף (א).

שרון רופא אופיר: זאת אומרת שסעיף 1 באמת ייתן מענה למה שעולה בסעיף (א).

וליד טאהא: תודה רבה חברת הכנסת שרון רופא אופיר.

וליד טאהא: חבר הכנסת איתן גינזבורג.

איתן גינזבורג: תודה רבה אדוני היושב ראש.

וליד טאהא: מזל טוב ליום ההולדת שלך.

איתן גינזבורג: תודה רבה.

איתן גינזבורג: גדלתי בשנה.

איתן גינזבורג: זה קורה פעם בשנה.

שרון רופא אופיר: מזל טוב.

איתן גינזבורג: עוד לא מצאתי את הנוסחה שזה לא יקרה.

וליד טאהא: אל תדאג, אתה גם לא תמצא.

איתן גינזבורג: בכל מקרה, אני מצטרף לדברים שאמרה חברת הכנסת רופא אופיר.

איתן גינזבורג: אני מאלה שחוששים קצת מקיום ישיבות מועצה בהיוועדות חזותית.

איתן גינזבורג: שמעתי על הרבה מאוד מקרים לא ראויים שנעשו במסגרת השימוש בהיוועדות חזותית.

איתן גינזבורג: הדבר הזה צריך להיות במסורה ובמקרים קיצוניים.

איתן גינזבורג: כך אני מאמין.

איתן גינזבורג: יחד עם זאת, באמת התקנות שמובאות בפנינו הן תקנות מאוזנות בכללותן אבל אני רוצה לגעת בשתי נקודות.

איתן גינזבורג: ראשית, להדגיש שמדובר אך ורק במצב חירום.

איתן גינזבורג: אני מדגיש את זה כי אתמול תוקן חוק סמכויות מיוחדות, חוק הקורונה הגדול, ונוצר מצב חדש, מצב בריאותי מיוחד.

איתן גינזבורג: הדבר הזה לא יחול במצב בריאותי מיוחד אלא רק במצב חירום.

איתן גינזבורג: מצב חירום, אדוני המנכ"ל, זה מצב של סגרים, מצב של גל קורונה משמעותי ולא בין גלים.

איתן גינזבורג: צריך להכיר את זה וצריך לדעת את זה.

יאיר הירש: אבל זה מוגדר.

יאיר הירש: לא?

איתן גינזבורג: אני אומר שאתם כתבתם את זה עוד לפני שהכרתם את החוק החדש שאושר רק אתמול.

איתן גינזבורג: היום בישראל יש מצב חדש.

איתן גינזבורג: זה לא מצב שגרה ומצב חירום אלא יש עכשיו מצב ביניים, מצב בריאותי מיוחד.

איתן גינזבורג: מצב בריאותי מיוחד הוא מצב שבו אנחנו בין גלים ויש מגבלות שונות, גם על ההתקהלות וכולי, אבל זה חל רק במצב כזה.

וליד טאהא: בין לבין, זה משתחרר, אתה אומר שצריך להתנהל רגיל.

איתן גינזבורג: כן.

איתן גינזבורג: זו אמירה אחת.

איתן גינזבורג: אמירה שנייה היא שזה יהיה רק במקרה קיצון והדבר הזה צריך להיות מאוד מורחב.

שרון רופא אופיר: צריך להיות מודגש.

איתן גינזבורג: זה כתוב כאן אבל הייתי מציע להדגיש.

גלעד קריב: בעקבות התיקון שהיה אתמול, השילוב שזה חל רק במצב חירום.

שרון רופא אופיר: זאת אומרת, זה כבר קיים?

גלעד קריב: רק במצב חירום, כן, ורק אם יש נסיבות מיוחדות בתוך מצב החירום.

איתן גינזבורג: צריך גם להסביר מה הן נסיבות מיוחדות וזה לא כתוב כאן.

תומר רוזנר: מה היית מבקש?

איתן גינזבורג: שיכתבו שהתרשם, שייוועץ.

תומר רוזנר: בהצעת החוק הקודמת הייתה צריכה להיות חוות דעת של היועץ המשפטי, לא שזה פותר את הבעיה.

איתן גינזבורג: זה לא פותר את הבעיה.

איתן גינזבורג: היועץ המשפטי הוא לא רופא אבל הוא יועץ משפטי.

איתן גינזבורג: נסיבות מיוחדות זה לא דבר שהוא פלואידי.

איתן גינזבורג: הוא צריך להיות דבר ברור, משהו שאפשר להצביע עליו והוא מנומק.

תומר רוזנר: אי אפשר להצביע על נסיבות מיוחדות כיוון שבחוק הקורונה, חוק סמכויות מיוחדות, כבר בגרסתו הקודמת, ישיבות המועצה הוחרגו מכל ההגבלות.

איתן גינזבורג: נכון.

איתן גינזבורג: זה גם כתוב בחוק.

תומר רוזנר: בחוק.

תומר רוזנר: אני אומר את זה.

תומר רוזנר: זו הייתה גם הסיבה שהצעת החוק הממשלתית בנושא של היוועדות חזותית לא קודמה כי חברי הכנסת חשבו שיש עדיפות – תכף אני אדבר על זה – לכינוס הפיזי.

תומר רוזנר: בוא ניקח את המצב שאנחנו נמצאים בו היום.

תומר רוזנר: להצביע על נסיבות מיוחדות שבגללן יש לכנס ישיב ב-זום או בהיוועדות חזותית, זה שיקול דעת.

תומר רוזנר: אין כאן משהו שאתה יכול להצביע עליו כאילו יש איזושהי הגבלה.

איתן גינזבורג: נכון.

איתן גינזבורג: אני מבין.

שרון רופא אופיר: לכן התייחסתי לסעיף (א) כי שיקול הדעת הוא של ראש העיר בלבד.

תומר רוזנר: נכון.

שרון רופא אופיר: כאן נשאלת השאלה איפה האיזונים והבלמים.

שרון רופא אופיר: לכן אמרתי שאני מקווה סיף (1) ייצר את האיזונים והבלמים לסעיף (א), כי אם לא, יכול ראש רשות – וזה החשש שלנו – להעתיק את כל ישיבות המליאה שלו ל-זום.

יאיר הירש: לא, אבל אף אחד לא יסכים.

יאיר הירש: אם כולם יסכימו, זה גם עונה להערה שנאמרה כאן, קצת יהיה קשה להגדיר את ההגדרה הזאת אם אנחנו לפני גל או אחרי גל או תוך כדי.

איתן גינזבורג: זה כבר כתוב בחוק.

איתן גינזבורג: הממשלה מכריזה.

יאיר הירש: זה כתוב אבל עד שמתארגנים, איך שמתארגנים, עד שמחליטים ומתי זה נכנס – השאלה אם הסייג הזה של קיום הישיבה רק בהסכמת 100 אחוזים.

יאיר הירש: חלק מראשי הרשויות פנו אלינו וביקשו 75 אחוזים ואמרו שהם לא רוצים 100 אחוזים אבל כרגע רשום 100 אחוזים.

יאיר הירש: אם הם לא יסכימו כי הם אומרים שאין כאן גל משמעותי מכל סיבה ולכן למה זה לא מספיק?

יאיר הירש: אולי אנחנו נכנסים כאן למצב שיהיו יותר שאלות מאשר תשובות ולכן מרגע שנרשם התנאי של 100 אחוזים, זה כבר פותר את הבעיה.

אוסאמה סעדי: אנחנו כבר שנתיים לקורונה ועל אף כל הגל הראשון, השני, השלישי, הרביעי ועכשיו אנחנו בשיאו של הגל החמישי, לא היה צורך בתקנות האלה.

אוסאמה סעדי: מה עכשיו הדחיפות ולמה יש צורך עכשיו בתקנות?

אוסאמה סעדי: אנחנו יודעים שהמועצות והעיריות עבדו.

אוסאמה סעדי: אנחנו מדברים על ישיבות מועצה.

אוסאמה סעדי: אנחנו יודעים שישיבה רגילה מתקיימת פעם בחודש, אז אפשר להתארגן.

אוסאמה סעדי: אתם רוצים עכשיו גם הצבעות ב-זום.

אוסאמה סעדי: אנחנו בכנסת לא מאפשרים את זה.

אוסאמה סעדי: לא מאפשרים הצבעות בכלל ב-זום גם אם אתה חולה מאומת בקורונה.

אוסאמה סעדי: לפי דעתי אתם פותחים כאן פתח.

אוסאמה סעדי: עם כל הכבוד ל-זום, אנחנו יודעים מה הוא ובמיוחד ביישובים הערביים, שם אין תשתיות אינטרנט ואין תקשורת.

אוסאמה סעדי: אתה מדבר על הצבעות ועל החלטות.

אוסאמה סעדי: אם יש ישיבת חירום, מצב חירום, אי אפשר לדחות את הישיבה, צריך לקבל החלטות שלא סובלות דיחוי, יכולתי להבין.

וליד טאהא: חבר הכנסת אוסאמה, אתה כמובן תוכל להתייחס אחר כך.

וליד טאהא: חבר הכנסת גינזבורג לא סיים את דבריו, שרון אמרה משהו ולאחר מכן התנהל דיון שהוא דיון חשוב אבל בכל זאת אני אעיר הערה על מה שאוסאמה אומר.

וליד טאהא: ראשית, זה יהיה בשידור, יהיה מוקלט.

תומר רוזנר: לא מוקלט בשידור חי.

וליד טאהא: בסדר.

וליד טאהא: בשידור כך שכל אחד יכול להקליט, לראות, לשמוע.

וליד טאהא: אז כל נושא שיידון ותהיה עליו הצבעה, הוא יהיה שקוף והוא ייראה.

וליד טאהא: אני מבין מה שאוסאמה אומר אבל מצד שני דווקא יש רמה טובה של שקיפות.

אוסאמה סעדי: אני מדבר על העניין העקרוני, אדוני היושב ראש.

אוסאמה סעדי: אם אנחנו נתחיל לעשות הצבעות ב-זום, אולי צריך לחשוב.

וליד טאהא: אלינו זה עוד לא מגיע אבל טוב שהגיע לאחרים כדי שיגיע אלינו.

אוסאמה סעדי: אתה בעד זה שכך זה יהיה בכנסת?

וליד טאהא: יש מצבים שאי אפשר להגיע למקום.

וליד טאהא: אז מה?

שרון רופא אופיר: אצלנו הפתגם עובד הפוך.

שרון רופא אופיר: "אם בארזים נפלה שלהבת, מה יגידו אזובי הקיר".

שרון רופא אופיר: אצלנו כנראה זה בדיוק הפוך.

איתן גינזבורג: הנושא הנוסף שרציתי להעלות, חבר הכנסת סעדי התייחס אליו.

איתן גינזבורג: לתת אפשרות לחברי המועצה המעוניינים בכך לקבל את הפלטפורמה להשתמש בכלים.

איתן גינזבורג: כלומר, לא בהכרח הדבר הזה נעשה מהבית או מהאוטו, לא לכולם יש את האמצעים, לא לכולם יש אינטרנט, ואז שהעירייה תעמיד למי מחברי המועצה שמעוניינים בכך מקום להתקשר בהיוועדות החזותית הזאת.

וליד טאהא: כולל בבית?

איתן גינזבורג: לא.

איתן גינזבורג: אם לאדם אין אינטרנט בבית, אין לו מחשב, אין לו טלפון חכם, כל מיני סיבות – העירייה צריכה להקצות לו מקום ממנו הוא יוכל להשתתף.

קריאה: זה לכאורה סעיף 2.

איתן גינזבורג: לא.

איתן גינזבורג: זה לא סעיף 2.

יאיר הירש: יתאפשר לכל המוזמנים לישיבה לראות באמצעות מסך ולשמוע את כלל המשתתפים.

יאיר הירש: זה כלל היסוד.

וליד טאהא: לאפשר במקום היא תאפשר.

איתן גינזבורג: אפשר לפרש את זה כך שכל מי שנמצא שם, לא ישימו אותו על מיוט ודברים כאלה.

יאיר הירש: זה הסיפה.

יאיר הירש: אבל תסתכל ברישא.

יאיר הירש: כתוב במפורש שיתאפשר לכל המוזמנים לראות וגם להשמיע.

איתן גינזבורג: אני הייתי מחדד ומוסיף שעירייה תעמיד במשרדי העירייה חדר או אמצעים לכל חבר מועצה המעוניין בכך.

איתן גינזבורג: הסיפור של היוועדות חזותית הוא חוסר רצון להתקהל ועל כן, כמו שעושים היום במשרדי ממשלה, כאשר עושים ישיבות ממשלה ב-זום, אומרים שאתם תהיו במשרד החוץ, אתם תהיו במשרד הזה, יושבים שם כמה שרים בחדר וכולי.

איתן גינזבורג: אני רוצה גם העירייה תאפשר לחברי המועצה.

יאיר הירש: אנחנו קבענו את זה בסעיף 2.

יאיר הירש: אין ספק שאפשר לחדד.

יאיר הירש: צריך לזכור עוד משהו והוא שלכל עירייה יש הזדמנות אחת לקיים ישיבה שלא כמו שצריך.

יאיר הירש: למה?

יאיר הירש: כי בישיבה הבאה אף אחד לא יסכים.

יאיר הירש: כלומר, אם ישתיקו, אנשים לא יראו, לא ישמעו, או כל דבר אחר – זה מה שנקרא כרטיס אחד.

וליד טאהא: יעורר התנגדות.

יאיר הירש: כן.

יאיר הירש: בפעם הבאה זה לא יקרה.

יאיר הירש: אנחנו נדרשנו לכל התיקון הזה רק בעקבות הפנייה.

יאיר הירש: כלומר, זה אינטרס שלנו.

תומר רוזנר: מה הצורך?

יאיר הירש: הצורך הוא לאפשר שגרה.

וליד טאהא: עוד מעט נשמע ראשי ערים.

איתן גינזבורג: עוד משפט אחד אחרון מבחינתי.

איתן גינזבורג: אני רק מזכיר שגם בעת הגל הראשון, אז היה ממש חוסר ודאות לגבי הקורונה, לא ידענו מה זה ואיך להתמודד עם זה, עדיין התעקשנו לאשר את החוק של משרד הפנים וראינו שעיריות התכנסו למשל באולמות ספורט, 9 חברים או 20 חברים התכנסו באולם ספורט ענק, כדי לשמור על מרחק.

יאיר הירש: במועצות אזוריות לפעמים יש 60 חברי מליאה כמו למשל מטה יהודה.

תומר רוזנר: הדוגמה היחידה שאנחנו מכירים היא מטה יהודה.

תומר רוזנר: באמת דוגמה חריגה ויחידה שיש בה מספר חברים גדול.

יאיר הירש: גם בתל אביב יש 31 חברים.

יאיר הירש: המספרים של 6 או 7, זה נכון, אלה מקומות מאוד קטנים ספציפיים.

יאיר הירש: אני לא יודע כמה יש ברעננה.

איתן גינזבורג: 10-9.

יאיר הירש: בתל אביב 31 וזה גם מספר לא קטן.

איתן גינזבורג: אני אומר שבגדול הדבר הזה התאפשר והכנסת חשבה שיש ערך לקיומה של דמוקרטיה.

איתן גינזבורג: כמו שאנחנו מגיעים לכאן ומתארגנים לקיים דיונים בשיא הקורונה, דנים בחוקים חשובים שמשפיעים, מאשרים את החלטות הממשלה וכולי, אני חושב שגם הדמוקרטיה בתוך הערים צריכה להתקיים כסדרה.

איתן גינזבורג: ההיוועדות החזותית צריכה להיות דבר חריג ולא דבר שהוא בשגרה.

איתן גינזבורג: לכן אז חששנו מקיום החוק ולכן לא אפשרנו את זה.

איתן גינזבורג: אתם מביאים לנו את התקנות האלה, אני מבין שאנחנו מצמצמים את זה לזמן חירום ולמקרים מיוחדים ולנסיבות מיוחדות אבל כן צריך לאפשר להם את המקום ואת הפיזיות כי צריך לדעת שהסיפור הזה שמשתיקים קיים וזה כדי שלא ישתיקו אותם.

יאיר הירש: לכן הסייג הוא ה-100 אחוזים.

יאיר הירש: ראשי הערים יגידו לכם שנוריד ל-70 ו-60 אבל אמרנו שאי אפשר הכול.

יאיר הירש: אז ב-100 אחוזים, יש לכם הזדמנות אחת לעשות את זה, לא תעשו את זה כמו שצריך – בפעם הבאה זה לא יקרה.

איתן גינזבורג: השאלה מה קורה אם איש אופוזיציה מונע ממך לעשות את זה כי הוא דווקאי.

וליד טאהא: במקרה כזה זה לא יתקיים.

וליד טאהא: אם אין לך 100 אחוזים, זה לא יתקיים.

אוסאמה סעדי: גם זה לא בסדר אם יש אחד שיגיד לך שדווקא הוא לא מסכים.

וליד טאהא: אתה תמצא גם אותו.

שרון רופא אופיר: זה קורה.

שרון רופא אופיר: בסוף אנחנו אומרים שהיינו רוצים שיאפשרו, כן יגיעו וכן יימצאו כמו שאנחנו נמצאים כאן.

שרון רופא אופיר: כן צריך להגיד משהו על רשויות מקומיות ועל חברי מועצה.

שרון רופא אופיר: בסוף זה תפקיד בהתנדבות.

שרון רופא אופיר: בואו נזכור את זה.

שרון רופא אופיר: אנחנו נמצאים כאן בשכר וזאת העבודה שלנו.

איתן גינזבורג: בואי נדבר גם על זה.

שרון רופא אופיר: אני אשמח לדבר גם על זה.

שרון רופא אופיר: בסוף זה תפקיד בהתנדבות ואני יכולה להעיד.

שרון רופא אופיר: יושבים כאן בוועדה ראשי רשויות לשעבר וחברי מועצה.

שרון רופא אופיר: יש חברי מועצה מבוגרים שלא רוצים להגיע לישיבת מליאה כי הם חוששים להידבק.

שרון רופא אופיר: מה עושים במצב כזה?

שרון רופא אופיר: לא מקיימים ישיבת מליאה?

שרון רופא אופיר: הרשות תקועה?

שרון רופא אופיר: לא יכולה להעביר החלטות חשובות?

שרון רופא אופיר: לא יכולה לאשר תב"רים?

שרון רופא אופיר: לכן אני כן סבורה שמה שהבאתם כאן הוא באמת מאוזן ונכון אבל כפי שאמר חברי צריך להשתמש בזה במסורה, כן לאפשר לכל אחד שיהיו לו את התנאים הנאותים להשתתף בישיבת ה-זום, לא לעשות את זה בדרך לקניות בסופרמרקט והיו דברים מעולם.

שרון רופא אופיר: אתם יכולים לצחוק, אבל זה קורה.

שרון רופא אופיר: עם ה-זום הרי אפשר להימצא בכל מקום.

שרון רופא אופיר: אנחנו רואים את זה עם הילדים שלנו וזה גם קורה לאנשים מבוגרים.

שרון רופא אופיר: אולי כדאי לחדד את זה כאן שהישיבות האלה יאפשרו לחברי מועצה שאין להם יכולת להתחבר ל-זום כן להיות במקום, אולי כן לומר לאותם חברי מליאה שזו ישיבה חשובה ואם אתם לא מגיעים לישיבה עצמה, כבדו את הישיבה ותהיו במקום הנאות כדי שתוכלו להגיב, כדי שתוכלו להתייחס, כי הרי בסוף אנחנו כאן רוצים לתת להם פה.

שרון רופא אופיר: אנחנו לא רוצים שהם יהיו על מיוט.

שרון רופא אופיר: לכן צריך לייצר כאן את האיזונים והבלמים כדי שהישיבות האלה לא ייתקעו וזו מטרת התקנה הזאת.

יאיר הירש: אדוני היושב ראש, עוד משהו קטן שאולי לא חודד.

יאיר הירש: בסעיף 20א(1) כתוב "לאחר שנמסרו להם הפרטים האמורים בסעיף".

יאיר הירש: לאחר שנמסרו להם הפרטים האמורים בסעיף 13, הכוונה לנושאים שייבחרו לאותה ישיבה שתיבחר להיות דווקא ב-זום ולא פיזית.

יאיר הירש: כלומר, אי אפשר להעביר היום תקציב עירייה ב-זום.

יאיר הירש: אולי כן ואולי לא, אני לא יודע וגם אם כן, מצופה מראש הרשות להעביר את החומרים ולהציג את הנושא כמו שצריך.

יאיר הירש: אגב, יש היום הרבה יתרון גם לאמצעים הטכנולוגיים, להראות לכולם את הדברים.

יאיר הירש: אנחנו רואים את זה גם בישיבות אצלנו, שלפעמים יש קצת התייעלות באמצעות הדברים האלה.

יאיר הירש: לכן הנושאים שייבחרו להיות באותן ישיבות, גם הם חלק מהעניין.

וליד טאהא: לגבי ההסכמה, נאמר באיזה אופן היא תיעשה?

וליד טאהא: הסכמה כתובה?

וליד טאהא: באיזה אופן תיעשה ההסכמה על קיום ההיוועדות?

יאיר הירש: ההצבעה עצמה, חידדנו ואמרנו שתהיה שמית.

יאיר הירש: ההסכמה עצמה, אולי אפשר באופן פרטני.

וליד טאהא: בעניין הזה לדעתי צריך הסכמה.

איתן גינזבורג: היום יש נוהל לפיו אפשר לעשות גם הצבעה טלפונית במקרים מיוחדים וחריגים.

וליד טאהא: נכון.

איתן גינזבורג: אני חושב שבמקרים כאלה יש שתי אפשרויות, או שישלחו מייל וכל מי שמתנגד יודיע על כך במייל, או לחילופין, לשכת מנכ"ל תעשה סבב בין חברי המועצה ותנהל על זה פרוטוקול, האם יש למישהו התנגדות לגבי קיום הישיבה.

רון אלמוג: לא התנגדות אלא הסכמה.

רון אלמוג: לא קבענו בדיוק את הדרך אבל הרעיון הוא, בגלל שלכל חבר מועצה יש את זכות הווטו על כינוס הישיבה הזאת בדרך של היוועדות חזותית, החשש מניצול לרעה שיזייפו הסכמה של מישהו, יאמרו שהוא הסכים והוא לא הסכים, החשש הזה הוא מאוד נמוך כי בסוף צריך הסכמה של כל החברים.

רון אלמוג: אם מישהו יתנגד ויגיד לא הסכמתי, זה לא יעבוד.

רון אלמוג: לכן לא פירטנו כאן את דרך ההסכמה.

גלעד קריב: זה יכול לעבוד לכיוון השני.

וליד טאהא: בדיוק.

גלעד קריב: מישהו יסכים ואחר כך יגיד שהוא לא הסכים.

וליד טאהא: נכון.

וליד טאהא: לכן אני בעד חידוד ההסכמה בכתב.

אוסאמה סעדי: אדוני היושב ראש, יש לי הצבעה על תקן כליאה.

וליד טאהא: נאפשר לחבר הכנסת אוסאמה סעדי להתייחס.

אוסאמה סעדי: תודה אדוני היושב ראש.

אוסאמה סעדי: יש לנו הצבעות על תקן כליאה בוועדה לביטחון פנים.

אוסאמה סעדי: אדוני היושב ראש, כבוד המנכ"ל, איתן אמר שניסו להביא את זה בעבר ולא הצליחו.

איתן גינזבורג: את החוק.

אוסאמה סעדי: אני מבין שאנחנו עכשיו בשיא הגל אבל העיריות והמועצות הסתדרו.

אוסאמה סעדי: אני מוכן לשמוע את ראשי המועצות ואת ראשי העיריות אם באמת יש צורך בקיום התקנות האלה.

אוסאמה סעדי: אני בדרך כלל ובאופן עקרוני נגד ה-זום.

אוסאמה סעדי: גם בבית משפט, ראית שהתעקשנו.

איתן גינזבורג: זה קשה.

איתן גינזבורג: הדיו הוא לא אותו דיון.

אוסאמה סעדי: בדיוק.

אוסאמה סעדי: אבל יכול להיות שבשיבות מועצה ובישיבות עירייה לפעמים יותר חשוב לקבל החלטות מאשר הארכת מעצר שיש לך עורך דין והוא מייצג אותך ב-זום.

אוסאמה סעדי: יכול להיות שראש עיר יגיד הוא לא פותח את המיקרופון, הוא לא פותח את ה-מיוט כי הוא שולט.

אוסאמה סעדי: מי ששולט ב-זום, זה ראש המועצה או ראש העיר.

אוסאמה סעדי: בכל מקרה אני אומר שעירייה ומועצה היא כמו כנסת קטנה.

אוסאמה סעדי: אנחנו מגיעים ועובדים גם בשיא הגל והכנסת תפקדה ומתפקדת עם הגבלות.

אוסאמה סעדי: לא ראיתי שבכל התקנות שהיו עד היום שבמקום סגור היו פחות מ-50 נוכחים.

אוסאמה סעדי: בישיבות מועצה 90 אחוזים מהמועצות – אני לא מדבר על מטה יהודה - המספר יותר קטן.

תומר רוזנר: הם פטורים בחוק.

תומר רוזנר: יש פטור מיוחד לישיבות מועצה, גם אם יש הגבלות של 10 או 15.

תומר רוזנר: זה בחוק.

אוסאמה סעדי: גם אם אין פטור, גם אם זה לפי התקנות ולפי חוק הסמכויות שאושר אתמול, המספר הוא 50.

איתן גינזבורג: היה פעם 10 אנשים.

אוסאמה סעדי: אם בכל זאת יש צורך ואתם חושבים שצריך תקנות כאלה, למרות שאני לא חושב, אם ראשי הרשויות והעיריות רוצים בכך, אם יש ישיבת מועצה מתוכננת כל חודש ואם יש דברים שאי אפשר לדחות את הישיבה וצריך לקיים אותה – צריך לדאוג.

אוסאמה סעדי: אחרי התיקון שהתקבל אתמול בחוק הסמכויות, לא מצב בריאותי מיוחד אלא מצב חירום מיוחד.

תומר רוזנר: זאת כרגע ההצעה.

איתן גינזבורג: חירום בלבד.

אוסאמה סעדי: לא.

אוסאמה סעדי: עכשיו יש הבחנה.

אוסאמה סעדי: מצב חירום ומצב בריאותי מיוחד.

תומר רוזנר: בתקנות האלה.

אוסאמה סעדי: כן.

אוסאמה סעדי: אני אומר שתהיה הסכמה מפורשת של כל חברי המועצה ושל כל חברי המליאה.

אוסאמה סעדי: נקודה נוספת.

אוסאמה סעדי: העירייה או המועצה תעמיד אפשרות לכל חברי המועצה להשתתף.

אוסאמה סעדי: אדוני המנכ"ל, אם אתה מסתובב למשל בערבה, אין קליטה.

אוסאמה סעדי: אתה צריך להיות או במשרד או בבית ושיהיה לך WI FI.

אוסאמה סעדי: המצב הזה לא רק בערבה אלא בעוד מקומות.

אוסאמה סעדי: בחלק גדול מהיישובים יש לנו בעיות בקליטה.

אוסאמה סעדי: שרפו אנטנות או לא, זה לא משנה.

אוסאמה סעדי: עכשיו אני מדבר על המצב והמצב הוא שאין קליטה.

אוסאמה סעדי: לכן צריך לדאוג שהעירייה תעמיד את האפשרות.

וליד טאהא: תודה רבה חבר הכנסת אוסאמה סעדי.

וליד טאהא: בכל זאת אני רוצה לשמוע את דעתם של ראשי הערי0ם והמועצות.

וליד טאהא: נמצא איתנו ב-זום ראש עיריית ראשון לציון.

מירה סלומון: משהו קרה ב-זום שלו.

מירה סלומון: היועצת המשפטית בודקת.

שרון רופא אופיר: האם יהיו איתנו ב-זום גם חברי מליאת מועצה ולא רק ראשי ערים?

שרון רופא אופיר: האינטרס של ראשי הערים הוא מאוד ברור.

וליד טאהא: אני לא יודע.

וליד טאהא: אם יהיו, כמובן נאפשר להם להתייחס.

וליד טאהא: ראשית מועצה אזורית עמק חופר, גלית שאו.

גלית שאו: בוקר טוב.

וליד טאהא: הנה עוד דוגמה ל-זום ברכב.

גלית שאו: בדיוק.

גלית שאו: זה נכון, אנחנו ראשי הערים, סגנים, אנשים שנמצאים בתפקיד ובשכר, המצב שלנו שונה מאשר של אחרים, שמעתי כאן קודם שמטה יהודה חריג עם 60 חברי מליאה.

גלית שאו: בעמק חפר יש לנו 46 חברי מליאה.

גלית שאו: חברי מליאה עושים את תפקידם בהתנדבות והם פשוט לא מצליחים להבין למה אני מחייבת אותם להגיע.

גלית שאו: 46 אנשים בחדר אחד.

תומר רוזנר: הם נבחרו.

תומר רוזנר: הם רצו להיבחר.

גלית שאו: ההנחה הזו הבסיסית שראש רשות רוצה לעשות את הישיבה ב-זום, היא הנחה לא נכונה.

גלית שאו: כל ישיבה שאני צריכה להעביר אותה ל-זום, אני מאוד מתקשה כיוון שכאשר רוצים להעביר החלטות טובות ולשכנע ולהסביר, חייבים להסתכל אחד לשני בעיניים.

גלית שאו: לכן ההחלטה הזאת שאתם צריכים לקבל היום היא לא באופן גורף להעביר את הכול ל-זום אלא היא רק במקרה שיש צורך.

וליד טאהא: מי קובע את הצורך?

גלית שאו: אני יכולה להגיד לך שיש לי ווטסאפ עם חברי מליאה - ובמועצה אזורית זה קצת אחרת כי באמת אין אופוזיציה וקואליציה – שלא מצליחים להבין למה הם מחויבים להגיע.

גלית שאו: הם לא רוצים לבוא.

גלית שאו: הם אומרים שזאת סכנה אישית בריאותית, אנחנו לא רוצים לשבת כולנו ביחד ולהידבק.

גלית שאו: כל המשק עובד ב-זום ולמה אתם לא עובדים ב-זום?

גלית שאו: הם כועסים.

גלית שאו: סיפרתי היום על הדיון הזה כאן והם לא האמינו שאני צריכה להילחם על הזכות הזאת לעשות את הישיבות ב-זום.

וליד טאהא: הם יודעים שחברי כנסת לא יכולים לעשות זאת.

גלית שאו: הם יודעים אבל חברי כנסת מקבלים שכר והם קמים בבוקר למקום עבודתם.

גלית שאו: הם כולם מתנדבים.

גלית שאו: במשך היום הם עובדים בעבודה שלהם ובערב צריכים להגיע לבניין המועצה.

גלית שאו: תאמינו לי, זאת דרישה שמאוד מאוד קשה לבצע אותה.

גלית שאו: אני אומר יותר מזה.

גלית שאו: האינטרס שלנו הוא לא לקיים ישיבות ב-זום אבל לפעמים אין ברירה.

גלית שאו: מצב כמו היום, שאומרים שזה השבוע של השיא, גם אני רק אתמול באתי למועצה אחרי שבוע שהייתי מאומתת ובבידוד בבית, אנשים לא רוצים לקחת את הסיכון.

גלית שאו: האם אתם חושבים שאנחנו צריכים לבטל את ישיבות המליאה בתקופה הזאת?

גלית שאו: אני יכולה להבין שנניח נושא מסוים כמו העברת תקציב מחייב נוכחות, אבל כדי להמשיך ולנהל את הרשויות שלנו בתקופה הלא פשוטה הזאת של הקורונה, אנחנו באמת מחויבים לקצת גמישות.

גלית שאו: הסיפור הזה שמאפשר העברה ל-זום בחתימה של כולם, באישור של כולם, אני לא רואה איך הוא יכול לפגוע באיזושהי דרך.

גלית שאו: כל המשק עובד כך.

גלית שאו: ישיבות הכי גדולות בנושאים הכי דחופים והכי רציניים, מתקיימים ב-זום.

גלית שאו: ישיבות מליאה אפשר לעשות ב-זום.

גלית שאו: גם בדיונים אתכם אנחנו משתתפים דרך ה-זום.

גלית שאו: מאז שיש זום, אני מצליחה להגיע לישיבות הכנסת הרבה יותר כי קודם הייתי צריכה לנסוע עד ירושלים, שעתיים הלוך ושעתיים חזור ולהשבית חצי יום עבודה, אבל כאן יש לי הזדמנות להגיד את הדעה שלי, לקחת חלק, להיות מעורבת.

גלית שאו: נכון, יותר קשה כשאי אפשר להתפרץ, נכון שיותר קשה לי שאני שומעת שיש רק מועצה אחת עם 61 חברים ובא לי להגיד לכם שלי יש 46 ואם הייתי באולם הייתי צועקת את זה, אבל חיכיתי לתורי ודיברתי.

גלית שאו: אני חושבת שכך אפשר לעשות במועצות שלנו.

גלית שאו: אני חושבת שההזדמנות הזאת שאתם יכולים לתת לנו תישמר רק למקרים מיוחדים.

גלית שאו: תסמכו על הרשויות.

גלית שאו: אני יכולה להגיד לכם כראשת רשות שאין לי עניין לעשות ישיבות מרחוק.

גלית שאו: אני מעדיפה לראות את האנשים ולשכנע ולהסביר בעצמי, אלא שלפעמים אין ברירה כי אחרת הם לא מגיעים.

גלית שאו: אני חושבת שהגיע הזמן אחרי שנתיים שנבין שזה כבר לא משהו קטן שאפשר לסחוב אותו ולחכות עוד קצת אלא זו תקופה ארוכה.

גלית שאו: אני לפחות ראשת רשות חדשה ובשלוש השנים האחרונות חייתי רק עם קורונה.

גלית שאו: אנחנו צריכים להסתגל גם למציאות המשתנה וזו מציאות משתנה.

גלית שאו: אני מברכת את משרד הפנים שהחליט להעלות את הנושא הזה ולהביא אותו שוב כי באמת אנחנו ולא נמצאים באותו מקום בו היינו בראשית הדרך אז אמרנו שזה עניין שייגמר, בואו נתגבר על העניינים, נביא פעם-פעמיים אלא זה חודש בחודשו ישיבות מליאה וזה לא פשוט.

גלית שאו: אני ממש מבקשת את אישורכם.

גלית שאו: תודה.

וליד טאהא: תודה רבה ראשת המועצה האזוןרית עמק חפר.

וליד טאהא: גבי גאון, ראש המועצה המקומית מזכרת בתיה.

גבי גאון: בוקר טוב כבוד יושב ראש הוועדה וחברי ועדה נכבדים.

גבי גאון: הדיון מאוד מעניין וגם מאוד נוגע בנקודות הרלוונטיות.

גבי גאון: שמעתי את דברי חברי הוועדה שנגעו בחששות אבל צריך לדבר על הפרקטיקות.

גבי גאון: משרד הפנים מוביל כאן מהלך שאני מברך עליו ומצטרף לברכות של גלית.

גבי גאון: צריך להבין שבסופו של דבר אנחנו במזכרת בתיה כבר קיימנו מספר ישיבות ב-זום.

תומר רוזנר: שלא כדין.

וליד טאהא: קיימת ישיבות מליאה?

גבי גאון: כן.

תומר רוזנר: שלא כדין.

גבי גאון: קיימתי ישיבות מליאה ב-זום.

וליד טאהא: על מה התבססת?

גבי גאון: התבססתי על כך שיש 100 אחוזים הסכמה כתובה בקרב חברי המליאה.

תומר רוזנר: שלא כדין.

גבי גאון: אני מציע לכולם להיכנס לקישור ששלחתי בצ'ט ותראו איך מתנהלת ישיבת מועצה במזכרת בתיה, בהסכמה מלאה של 100 אחוזים מהחברים, בשידור חי לציבור תושבי מזכרת בתיה.

וליד טאהא: אתה בעד הסכמה כתובה.

גבי גאון: הסכמה כתובה.

גבי גאון: אני אסביר.

וליד טאהא: דיברנו כאן בוועדה על איך תיראה הסכמה.

וליד טאהא: אתה בעד הסכמה כתובה.

וליד טאהא: חתומה.

גבי גאון: מייל חוזר.

תומר רוזנר: הסכמה בכתב.

גבי גאון: כמו שהציע חבר הכנסת גינזבורג.

גבי גאון: לשכת המנכ"לית שלנו שולחת מייל ויש מייל חוזר האומר שהוא מסכים.

גבי גאון: אני אולי אפתיע אבל חלק מההצעות הגיעו בכלל מהאופוזיציה.

גבי גאון: מקרב חברי המליאה אני היחיד במזכרת בתיה שמקבל שכר ולי לא משנה כי אני ממילא יושב במשרד או שאני יושב בחדר הדיונים.

גבי גאון: אני באופן אישי תמיד מעדיף את המפגשים הפרונטליים אבל אני מציע לכם שתראו כי אין טוב ממראה עיניים.

גבי גאון: תסתכלו בקישור, תפתחו אותו ותראו איך שעה-שעתיים מתנהלת ישיבת מועצה כאשר כולם מדברים, כולם משוחחים, מסודר, סבלני, מקבלים את החומר מראש, יש הסכמה כתובה ואפילו הציבור שלא נוכח פיזית ב-זום אבל הוא מעיר בצ'ט הערות תוך כדי.

גבי גאון: חשוב להבין מה זה תורם.

גבי גאון: אם כן, יש לנו הסכמה של 100 אחוזים, יש לנו פומביות כי זה בשידור חי וזה גורם מרסן מאוד.

גבי גאון: אני הייתי יושב ראש אופוזיציה במשך חמש שנים ואני יודע להסתכל על הזווית הזאת של חברי האופוזיציה.

גבי גאון: אני אפתיע אתכם כשאומר שזה גם מגביר נוכחות.

גבי גאון: תסתכלו כל השנים אחורה כמה אנשים נכחו פיזית בדיונים במליאת המועצה.

גבי גאון: דיברה על כך גלית, על כך שאנחנו, ראשי הרשויות, מנהלים גופים התנדבותיים.

גבי גאון: תסתכלו כמה חברי מועצה נכחו קודם לכן ולכן זה גם מגביר את ההשתתפות.

וליד טאהא: את המוטיבציה להשתתף.

גבי גאון: נכון.

גבי גאון: כבוד יושב ראש הוועדה, בסוף צריך להסתכל על מה קורה בפועל.

גבי גאון: ועדות התכנון והבנייה מתנהלות ב-זום.

גבי גאון: מינוי שרים בממשלה – אני זוכר את הדיון עת מינו את שר המשפטים ב-זום.

גבי גאון: רכש פחי אשפה ותיקון מדרכות במזכרת בתיה הוא ערך נעלה יותר ממינוי שר משפטים ב-זום?

גבי גאון: אני חושב שבסופו של דבר יש כאן מנגנונים מאזנים, מרסנים ועצם זה שזה 100 אחוזים ועצם זה שזה בכתב ובפומבי, זה הנכון.

גבי גאון: ואני אומר את זה כאן, אפילו גם כדי להוריד את החשש הקטן ביותר.

גבי גאון: אם חש חבר אופוזיציה – ואני בכוונה מדבר על אופוזיציה כי הייתי שםן חמש שנים – שלא ניתנה לה הזכות או חלילה לא ניתנה לו זכות הקובלנה – אני אפילו מציע להוסיף את זה בתקנה.

גבי גאון: היכן שיש בעיה, אפשר לפנות בפנייה ישירה לממונה על המחוז.

וליד טאהא: תודה רבה לראש המועצה המקומית מזכרת בתיה.

וליד טאהא: אני רוצה לעבור לדוקטור אורית רישפי, פורום חברי מועצות.

אורית רישפי: תודה על הדיון ותודה על האפשרות להתייחס.

אורית רישפי: נושא מאוד חשוב למרות שלכאורה אנחנו כבר שנתיים בתוך הקורונה וכבר כולנו אלופי העולם ב-זום.

אורית רישפי: אני אהיה מאוד קצרה כי נאמרו כאן הדברים.

אורית רישפי: גם חברת הכנסת שרון רופא העלתה את זה, גם חבר הכנסת גינזבורג וגם הדוברים האחרים ובמיוחד מנכ"ל משרד הפנים שהציג את הצורך מצד אחד ואת האיזון מצד שני.

אורית רישפי: אם זה היה תלוי בחברים שלי, בחלק מהחברים שלי, במועצות וברשויות, אז הדיון הזה היה הרבה יותר קצר.

אורית רישפי: חברי אופוזיציה באופן כללי די מתנגדים וחברי קואליציה, חלקם כך וחלקם כמובן כך.

אורית רישפי: הנקודה של הצורך באישור של 100 אחוזים חברי המועצה היא נקודה מאוד מאוד עוזרת והיא גם נקודה שמטילה הרבה מאוד לחץ על חברי האופוזיציה.

אורית רישפי: בהרבה מקומות יש חבר או חברת אופוזיציה אחת שעוברת עליהום.

אורית רישפי: אני מקבלת דיווחים מהחברים בשטח ולא כולם נחמדים כמו שהציגו כאן ראש וראשת הרשויות.

אורית רישפי: יש מלחמות פוליטיות.

אורית רישפי: מועצת העיר או מועצת הרשות המקומית היא הזירה של הדמוקרטיה ולכן ההצעה, אם יש כבר את ההצעה שאנחנו היינו מעדיפים שהיא לא תהיה, הייתי אומרת שמבחינתנו מועצת הרשות המקומית היא אכן – כמו שהציג כאן

אורית רישפי: חבר הכנסת – כנסת זוטא וככזאת אי אפשר להוריד לרמת האישורים בטלפון שנמצאים בסופרמרקט.

אורית רישפי: לכן אנחנו באמת נצטרך להישמר כפי שחוקק אתמול למצב חירום או מצב בריאותי מיוחד בלבד.

אורית רישפי: ההסכמה המפורשת לטעמנו צריכה להיות מתועדת כי בדיעבד, אחרי כן מישהו יאמר שבסוף לא הקשיבו לו או לא הייתה לו הזדמנות, זה כבר יהיה מעשה מוגמר ואז הוא יצטרך לרוץ לממונה ואז הממונה כן או לא יענה ואז תהיה עתירה בעיצומה.

אורית רישפי: אם כן, 100 אחוזים אישור למרות הקושי וכמו שאמר גבי גאון, גם הוא היה באופוזיציה, גם אני, גם התמודדתי על רשות העיר ואני בהחלט מבינה את הדברים מהצד השני, את הצורך לפעול ולהניע את גלגלי העשייה קדימה, אבל באמת צריך בראייה של דמוקרטיה מקומית להשאיר את המקום גם לאחרון האופוזיציונרים.

אורית רישפי: אם היחסים הם יחסים הוגנים וטובים, אז יהיה נדיר שהאופוזיציונר הקיצוני יעשה דווקא רק כדי לעשות דווקא.

אורית רישפי: אני מניחה שזה כמעט ולא יקרה.

אורית רישפי: שידור חי בהחלט נותן כאן פתרון.

אורית רישפי: העמדת מקום מסודר בכל מקרה לכל חבר או חברת מועצה שרוצים בכך כי הם רוצים לשבש את חיי העבודה, תמיד אפשר לעשות את זה ואם רוצים לנצל לרעה חוקים, אפשר ותמיד יימצא מי שירצה לעשות את זה.

אורית רישפי: אני מברכת על האיזון , אם באים ומחוקקים את הדבר הזה.

אורית רישפי: שוב אני אומרת שמבחינתנו המועצה היא כנסת זוטא ולכן היא צריכה להתנהל באופן פומבי, אבל אם כבר, אז הסייגים של משרד הפנים שהחברים והחברות כאן הציעו ייתנו פתרון כמעט מלא לבעיה.

אורית רישפי: אני מברכת ומודה.

וליד טאהא: תודה רבה לך דוקטור אורית רישפי, פורום חברי המועצות.

וליד טאהא: הנה, גם חברי המועצות לא מתנגדים להצעה.

וליד טאהא: אני רוצה להגביל את הדוברים בזמן כי אנחנו עוד צריכים להקריא את התקנות.

וליד טאהא: אני עובר לשושי כחלון, ראשת עיריית כפר יונה.

שושי כחלון: בוקר טוב לכולם.

שושי כחלון: תודה על הזכות לדבר ותודה על הדיון החשוב הזה.

שושי כחלון: אני ראש רשות מקומית, ראש עירית כפר יונה שלוש שנים, הייתי במשך חמש שנים חברת אופוזיציה ויושבת ראש האופוזיציה.

שושי כחלון: אני חייבת להודות שהדיון הזה חשוב גם אם הוא באמת מתקיים אחרי שנתיים בקורונה.

שושי כחלון: אני חושבת שצריך להגביל את ההיוועדות החזותית לכל התנאים שנאמרו כאן.

שושי כחלון: לעניין חברי המועצה, מה שאפשר לעשות כדי לבדוק עד כמה מוכנים, כן או לא, להצטרף לאישור התקנה הזו, אפשר שכל ראש רשות יעלה על סדר היום את הנושא הזה בישיבת מועצת העיר הקרובה.

שושי כחלון: משרד הפנים גם יקבל איזושהי תמונת מצב לגבי הסטטוס של חברי המועצה ומה הם חושבים לעניין התקנה.

שושי כחלון: זה אולי יכול לעזור לקבל החלטה מושכלת לאור המציאות בשטח.

שושי כחלון: אני באופן אישי חושבת שבאמת צריך להשתמש בזה במסורה ולא באופן שיטתי.

שושי כחלון: כמי שהייתה באופוזיציה אני חושבת שלכל חבר מועצה יש רצון להשפיע על סדר היום.

שושי כחלון: הקואליציה תמיד נשמעת כי היא גם מובלת על ידי ראש הרשות ואני חושבת שבאמת קולו של חבר המועצה מהאופוזיציה צריך להישמע וזאת כמעט ההזדמנות היחידה שלו להביא את עצמו לידי ביטוי.

שושי כחלון: לכן באמת במסורה, עם כל התנאים שאמרתם – פומביות, שקיפות, תיעוד של ההחלטות.

איתן גינזבורג: את בעד שההסכמה תהיה של 100 אחוזים מחברי המועצה?

שושי כחלון: כן.

שושי כחלון: הסכמת 100 אחוזים מחברי המועצה.

וליד טאהא: בהסכמה כתובה.

שושי כחלון: כן.

שושי כחלון: לגמרי.

וליד טאהא: אני רוצה להודות לך ראשת עיריית כפר יונה, שושי כחלון.

איתן גינזבורג: רק להדגיש שההסכמה הכתובה היא לישיבה הספציפית.

איתן גינזבורג: היא לא הסכמה גורפת.

שושי כחלון: ברור.

וליד טאהא: כן.

וליד טאהא: לכל ישיבה בנפרד.

וליד טאהא: נכון.

וליד טאהא: ראש עיריית ראשון לציון, רז קינסטליך.

רז קינסטליך: בוקר טוב.

וליד טאהא: אני מקווה שלא היו לך בעיות של זום.

רז קינסטליך: לא היו לי בעיות של זום.

רז קינסטליך: אני יכול להגיד לך שה-זום עובד מצוין.

רז קינסטליך: אמנם פחות נעים, תמיד כיף לפגוש את האנשים ולתת את הצ'פחה, אבל עדיין ה-זום עושה את העבודה שלו.

רז קינסטליך: תודה על האפשרות לדבר ואני אהיה קצר וכמה שיותר פרקטי.

רז קינסטליך: אנחנו במציאות שכל רגע נדבקת חצי מעיריית ראשון לציון.

רז קינסטליך: אנחנו העיר הרביעית בגודלה בישראל ועוד מעט העיר השלישית בגודלה בישראל.

רז קינסטליך: קצב הדבקה מטורף.

רז קינסטליך: חצי מעובדי הרשות המקומית לא נמצאים כי הם חולים.

רז קינסטליך: כל ישיבת מועצה שהייתה לנו בחודשיים-שלושה האחרונים, היה לנו מאומת באותה ישיבת מועצה.

רז קינסטליך: אני חושב שהאפשרות לאפשר לנו לעשות את ישיבות המועצה ב-זום, כמו שכל העולם נוהג.

רז קינסטליך: אני לא רוצה להאריך כי כבר דיברו על זה כל כך הרבה אבל יש לי בקשה אחת.

רז קינסטליך: הבקשה של ה-100 אחוזים היא בקשה קצת לא הגיונית.

רז קינסטליך: אני יכול להגיד לכם שלפני שבועיים ביקשתי מחברי המועצה להסכים ב-100 אחוזים על ישיבת זום, אחד מחברי המועצה שהוא מהאופוזיציה – ואגב, לאופוזיציה יש חופש ביטוי כמו שצריך גם אם זה ב-זום וגם אם זה פרונטלי – אמר שהוא היה חולה קורונה ואותו לא מעניין.

רז קינסטליך: אמר שגם ראש העיר היה חולה קורונה.

רז קינסטליך: נכון, גם אני הייתי חולה.

רז קינסטליך: מי שרוצה, שיבוא, מי שלא רוצה, שלא יבוא.

רז קינסטליך: בגלל אחד או שניים להאשים 29 חברי מועצה בעיר ראשון לציון, נראה לי לא מידתי ואפילו – לא נעים להגיד - לא מוסרי.

רז קינסטליך: אני באמת חושב שהחקיקה שאתם מובילים כאן היא מצוינת והיא תעזור לניהול נכון של הרשויות המקומיות אבל אני חושב שהאפשרות ל-100 אחוזים היא קצת בלתי סבירה ובלתי הגיונית ולמעשה היא הופכת כל אחד לאלוהים.

רז קינסטליך: אם אתם יכולים לחשוב ולנסות איזה מנגנון, שתהיה הצבעה על הנושא הזה, אם יהיו 100 אחוזים או לא, לאפשר לרשויות המקומיות יותר גמישות.

רז קינסטליך: אנחנו הפרטנרים שלכם, אנחנו הצל שלכם, אנחנו עובדים עבור השלטון המרכזי ואנחנו רוצים שתעזרו לנו לעשות את זה הכי טוב שאפשר והכי נכון שאפשר.

וליד טאהא: אנחנו רוצים לעזור לך ולא לטרפד את התקנה כי לדבר עכשיו על פחות מ-100 אחוזים, יש כאלה שחושבים שעצם התקנה היא בעייתית מאוד והיא בלתי סבירה.

וליד טאהא: אם נתחיל לדבר עכשיו על הורדת אחוז המסכימים, אנחנו נחזור לוויכוח אחר שלא יסתיים היום.

רז קינסטליך: עדיף פעם אחת להתווכח ולהרוג את הבעיה.

וליד טאהא: הצגת עמדה אחרת.

וליד טאהא: אני רוצה להודות לך, רז קינסטליך, ראש עיריית ראשון לציון.

וליד טאהא: אנחנו חוזרים לוועדה.

וליד טאהא: מירה, שתי דקות.

מירה סלומון: תודה אדוני.

מירה סלומון: אני מבקשת לציין בהמשך למה שנאמר כאן בדיון ולמה שאמרו ראשי הרשויות, בהתייחס לדברים נאמרו על ידי חברת הוועדה.

מירה סלומון: אין כל מניעה להכניס חובה להעמיד לחבר מועצה מקום בתוך מתקני הרשות המקומית בו הוא יוכל להצטרף ל-זום.

מירה סלומון: אין לנו בעיה להכניס את הדבר הזה אבל לעניין ההתייחסות לדיונים אך ורק במצבים של תקופת חירום, במאובחן מתקופה של מצב בריאותי מיוחד, לזה אנחנו מתנגדים למרות שכמו שנאמר הנוסח לכאורה מתייחס רק למצב החירום.

וליד טאהא: למה בדיוק אתם מתנגדים?

וליד טאהא: תסבירי.

מירה סלומון: אני אסביר קודם כל טכנית משפטית ואעשה זאת בקצרה.

מירה סלומון: התיקון לצו פורסם לפני שהתיקון של חוק הקורונה הגדול עבר.

מירה סלומון: הוא עבר רק אתמול.

מירה סלומון: חוק הקורונה הגדול הבחין בין שני מצבים – מצב בריאותי מיוחד ומצב חירום של הבריאות.

מירה סלומון: התזכיר לכאורה התכתב רק עם הדרגה השנייה בחומרתה, רק עם המצב של החירום כיוון שאז היה רק מצב אחד, מצב חירום.

מירה סלומון: אנחנו יודעים, כמו שאמר למשל ראש עיריית ראשון לציון, שלפעמים גלים אדומים הם לא מתפשטים בכל המדינה אלא הם לפעמים מתחילים ברשויות מקומיות מסוימות ואז יש מצב שמעשית מועצה לא יכולה להתכנס במועדים שנקבעו בגלל שחלקם בבידוד וחלקם לא יכולים להגיע.

מירה סלומון: לכן, ברגע שיש מצב בריאותי מיוחד, גם אז צריך לאפשר את ההתכנסות ב-זום.

מירה סלומון: אנחנו מזכירים שכנגד האמירה הזאת יש 100 אחוזים הסכמה של חברי מועצה שתתקבל בכתובים וברור לגמרי שזה צריך להיעשות באופן שהוא משמר ושומר.

וליד טאהא: הנוסח לא מדבר על מצב חירום.

מירה סלומון: נכון אבל הנוסח כאן נכתב לפני שהתקבל התיקון של חוק הקורונה.

מירה סלומון: לכן אנחנו כן מבקשים שזה לא יהיה רק במצב חירום אלא גם במצב הבריאותי המיוחד כדי שאם מבחינה מעשית אי אפשר להתכנס פיזית, אפשר יהיה להתגבר על זה באמצעות ההסכמה של 100 אחוזים.

תומר רוזנר: תמיד אפשר להתכנס פיזית מעשית.

וליד טאהא: תודה מירה.

וליד טאהא: רון.

רון אלמוג: כדי להבהיר את הכוונה שלנו במצב חירום.

רון אלמוג: כשאנחנו כתבנו את הטיוטה של התקנות, מצב חירום היה הכרזה של הממשלה על סיכון ממשי להתפשטות הנגיף ופגיעה ממשית בבריאות הציבור.

רון אלמוג: חוק הקורונה החדש בעצם תיקן את ההגדרה והפך את ההגדרה המהותית הזאת למצב בריאותי מיוחד ומצב חירום הוא כבר מצב קיצוני יותר שמטילים סגר ודברים כאלה.

רון אלמוג: הכוונה שלנו, עת כתבנו את הסעיף ועת כתבנו צו חירום, הייתה לכסות את שני המצבים, מה שהיום הוא גם מצב חירום וגם מצב בריאותי מיוחד.

רון אלמוג: מצב בריאותי מיוחד כאשר הממשלה, באישור ועדת החוקה של הכנסת, נוכחת שיש סיכון ממשי להתפשטות הנגיף, פגיעה ממשית בבריאות הציבור.

וליד טאהא: אתה התכוונת למצב חירום ועכשיו יש מציאות חדשה של מצב בריאותי מיוחד.

וליד טאהא: אני לא חושב שהתכוונת לשניהם.

וליד טאהא: אני מפרשן אותך.

רון אלמוג: הוועדה תחליט.

רון אלמוג: אני מסביר מה אנחנו התכוונו.

רון אלמוג: אנחנו התכוונו לשני המצבים.

תומר רוזנר: לא יכולת להתכוון כשהם לא קיימים.

רון אלמוג: לא כתבנו את זה כי לא הייתה הגדרה.

וליד טאהא: המצב הבריאותי המיוחד הוא חלק ממצב חירום?

שרון רופא אופיר: היה לפני כן.

איתן גינזבורג: עכשיו הפרידו ביניהם.

איתן גינזבורג: יש מצב חירום ויש מצב בריאותי מיוחד.

איתן גינזבורג: כשהם יזמו את החוק, במקור, לא היה מצב בריאותי מיוחד.

וליד טאהא: נכון.

וליד טאהא: אז לא ידעו.

וליד טאהא: התכוונו למצב חירום.

איתן גינזבורג: אבל ההגבלות הרגילות שיש במצב בריאות מיוחד מה-1 בפברואר היו בתוך מצב החירום.

יאיר הירש: נכון וזה הרצון.

יאיר הירש: לכן דיברתי על הסייג הזה של ה-100 אחוזים.

וליד טאהא: תצטרך להכניס תיקון.

יאיר הירש: אין בעיה.

איתן גינזבורג: למה?

איתן גינזבורג: אתה רוצה שזה יהיה גם במקרה של מצב בריאות מיוחד?

יאיר הירש: אנחנו רוצים בשני המצבים.

וליד טאהא: איתן, את מה הסברת?

איתן גינזבורג: הסברתי אותו.

איתן גינזבורג: לא את רצוננו.

וליד טאהא: גם אני הסברתי אותו.

וליד טאהא: הוא לא ידע שיהיה חוק כזה והוא לא ידע שיעבור והוא התכוון למצב חירום.

איתן גינזבורג: הם התכוונו בכל מצב שהוא לא שגרה.

וליד טאהא: אבל כל מצב שהוא לא שגרה, בהכרח הוא מצב חירום?

איתן גינזבורג: היום זה כך.

גלעד קריב: אולי נקריא לכם באיזה מקרים מחילים מצב בריאותי מיוחד.

איתן גינזבורג: עכשיו אנחנו במצב חירום.

וליד טאהא: אם כן, על מה הוויכוח?

וליד טאהא: אם המצב הבריאותי הנוכחי שקיים היום הוא במצב חירום, אז לא צריך את הוויכוח הזה.

שרון רופא אופיר: אולי כדאי שידייק לנו מה זה מצב חירום ומה זה מצב בריאותי מיוחד.

איתן גינזבורג: מה-1 בפברואר המציאות משתנה.

איתן גינזבורג: המציאות החוקית.

איתן גינזבורג: היום יש שתי סיטואציות, יש שגרה כשאין קורונה ויש מצב חירום אז יש קורונה.

איתן גינזבורג: במצב החירום יש מגוון רחב כאשר בקצה יש סגר ובקצה השני מגבלות שונות.

איתן גינזבורג: מה-1 בפברואר יש שלושה מצבים.

איתן גינזבורג: יש שגרה, יש מצב חירום מיוחד בו יש מגבלת תו ירוק, תו סגול וכולי, דברים שחיים לצד הקורונה, ויש מצב חירום שאלה מגבלות של סגר, של כל מיני דברים קיצוניים יותר.

איתן גינזבורג: כשהם כתבו את התקנות, לא היה מצב בריאות מיוחד.

איתן גינזבורג: אמרו שיש קורונה ויש הגדרה של מצב חירום על פי חוק, התקנות האלה בתוקף.

איתן גינזבורג: הם לא ידעו שבשבוע הבא יש מצב חדש והם רוצים להחיל את התקנות האלה לא רק במצב חירום כמו שכתוב כרגע אלא גם חירום וגם מצב בריאותי מיוחד.

יאיר הירש: נכון.

וליד טאהא: זאת כבר טענה לנושא חדש.

מירה סלומון: לא אדוני, כי הנושא החדש הוא החוק של אתמול.

וליד טאהא: זאת הפרשנות שלך.

וליד טאהא: מה לעשות, אני פחות משכיל ממך ואני מפרשן את זה כטענה לנושא חדש.

יאיר הירש: אנחנו רוצים לטעון שבסוף הסייגים לאותה החלטה הם די והותר כדי לאפשר את המנעד הזה שבין בריאות הציבור לבין האפשרות כן לשמור על הדמוקרטיה.

יאיר הירש: לכן נראה שאנחנו רוצים את הכול כי במצב של סגר, ברור שצריך אבל גם במצב השני, במצב החירום, כמו שהסברת עכשיו כאשר זה עדיין מהווה מגבלה לא לקיים את הישיבות.

איתן גינזבורג: במצב הבריאות המיוחד.

יאיר הירש: בתקופת החירום יהיה סגר?

איתן גינזבורג: כן.

יאיר הירש: אז גם המצב השני.

וליד טאהא: אני אחדד.

וליד טאהא: במצב חירום אתה יכול להכריז על סגר ואתה יכול לא להכריז על סגר.

יאיר הירש: אני אחדד.

יאיר הירש: במצב החירום, אין שאלה, התכוונו מראש.

יאיר הירש: גם במצב של הבריאותי, עדיין יש מגבלות כאלו ואחרות של תנועה או אפשרות רק לתו ירוק, לתו ולתו סגול.

שרון רופא אופיר: אם כן, מה הכוונה בנסיבות מיוחדות?

שרון רופא אופיר: תסביר מה זה נסיבות מיוחדות בהקשר הזה.

שרון רופא אופיר: אם אתה אומר שזה בכל מצב, מה זה נסיבות מיוחדות?

יאיר הירש: איך יוגדר כיום המצב?

שרון רופא אופיר: המצב כיום הוא נסיבות מיוחדות?

וליד טאהא: מבחינת הגדרה, אנחנו בצו חירום?

וליד טאהא: אם כן, זה חל.

יאיר הירש: החל מ-1 בפברואר, אם התנאים יהיו כמו היום, איך יוכרז המצב?

שרון רופא אופיר: מצב בריאותי מיוחד.

יאיר הירש: כלומר, מצב 2.

יאיר הירש: לא מצב 3.

איתן גינזבורג: לא בטוח כי אנחנו נהיה בעיצומו של גל.

איתן גינזבורג: אחרי גל האומיקרון, בין הגלים, זה מצב בריאות מיוחד.

שרון רופא אופיר: לכן חייבים לדייק את זה.

יאיר הירש: אני רוצה כן לאפשר לראש הרשות לקיים את הישיבות.

יאיר הירש: מנגד, הגדרנו כל מיני סייגים שלא יאפשרו לו לקיים אם חברי המועצה ירגישו שיש כאן משהו שלא מצדיק את זה.

יאיר הירש: לכן אני כן חושב שצריך לשמור על כל המנעד.

יאיר הירש: כלומר, גם על מצב 2 כי אנחנו לא יודעים מה מקרה ב-1 בפברואר ו איך הוא בדיוק יוגדר ומתי יגדירו אותו.

יאיר הירש: למה לא לאפשר להם את חופש הפעולה?

יאיר הירש: חבר אופוזיציה או כל אחד אחר שירגיש שיש כאן משהו שלא מצדיק את הקיום ב-זום או המצב הקיים, יגיד, סליחה, אני לא מסכים.

וליד טאהא: בכל מקרה הנוסח שאתה מציע לא עונה על המציאות החדשה.

שרון רופא אופיר: אני אגיד לך למה.

שרון רופא אופיר: כי אתה בעצם יכול להישען כאן על מה שמחוקקת הכנסת.

שרון רופא אופיר: הרי אתמול העברנו את חוק הסמכויות כפי שאנחנו רואים אותו היום כי אם לא, תהיה כאן פרשנות מאוד רחבה למה שרשום בסעיף 20א לעניין נסיבות מיוחדות.

יאיר הירש: לא.

יאיר הירש: נתקן אותו.

יאיר הירש: בסדר.

יאיר הירש: הבנתי.

גלעד קריב: בעקבות החוק שעבר אתמול, מצב החירום הוא הנסיבות המיוחדות.

שרון רופא אופיר: ולכן אנחנו רוצים שיודגש מצב החירום אבל הוא אומר שלא.

תומר רוזנר: הוא מבקש.

תומר רוזנר: אתם לא חייבים לקבל.

רון אלמוג: בכל מקרה יש צורך בנסיבות מיוחדות וראש העיר צריך לשכנע את כל חברי המועצה ואת כל חברי האופוזיציה ברשות שיש נסיבות משצדיקות זאת.

רון אלמוג: כמו שראש עיריית ראשון לציון ציין, אם הם פוחדים בגלל בידוד ותחלואה, לא כשיש מצב חירום או סגר אלא כשיש מצב בריאותי מיוחד כמו היום.

תומר רוזנר: לא.

תומר רוזנר: היום זה מצב חירום.

מירה סלומון: הם בפועל נמצאים בבידוד.

שרון רופא אופיר: המצב היום הוא מצב חירום ולכן אני אומרת שאתם לא צריכים לשבור את הראש.

שרון רופא אופיר: החכמים כבר תיקנו את תקנתם.

שרון רופא אופיר: אז קחו את זה ותישענו על זה.

שרון רופא אופיר: מאוד נוח להפוך את המציאות לדבר הקיים.

שרון רופא אופיר: הקורונה יכולה להיות כאן - חס וחלילה - גם עוד שלוש שנים, אז שלוש שנים נהיה במצב של נסיבות מיוחדות?

שרון רופא אופיר: אני יודעת שאתה תענה לי ותאמר שלכן נתתם את ה-100 אחוזים הסכמה של כל חברי המועצה.

שרון רופא אופיר: אני מבינה ואני מסכימה עם הדרך.

שרון רופא אופיר: אני רק חושבת ששווה שכן תישענו על מה שאתמול תוקן, שזה יהיה באמת במצב חירום.

שרון רופא אופיר: כרגע יש מצב חירום, למה לאפשר את זה במנעד רחב של אפשרויות?

יאיר הירש: כי ה-100 אחוזים זה מספיק.

יאיר הירש: גם הוא כבר סייג שמספיק לזה.

תומר רוזנר: למה במצב חירום מיוחד או בנסיבות מיוחדות?

תומר רוזנר: בכל מצב באופן שגרתי.

תומר רוזנר: יש 100 אחוזים הסכמה, א למה לא?

שרון רופא אופיר: יהיה עכשיו 10 שנים קורונה, בוא נעביר את כל ישיבות המועצה ל-זום.

שרון רופא אופיר: אולי בכלל נפסיק להיפגש אחד עם השני.

יאיר הירש: התשובה היא שגם זה יש מידתיות.

יאיר הירש: יש גם מצב 3 שנקרא שגרה ובשגרה לא עושים את זה.

שרון רופא אופיר: תאר לעצמך שהשגרה תתרחש עלינו חלילה רק בעוד 5 שנם.

שרון רופא אופיר: מה נעשה?

שרון רופא אופיר: נהיה עכשיו 5 שנים ב-זום?

שרון רופא אופיר: לכן יש חירום ויש מצב בריאותי מיוחד.

רון אלמוג: זה רק בנסיבות מיוחדות עם שכנוע ולגבי ישיבה ספציפית אחרי שחברי המועצה השתכנעו שהנושאים שעל סדר היום מצדיקים ישיבה ב-זום ולא ישיבה פיזית.

וליד טאהא: יש עכשיו כוח חוקתי, לא קשור לחברי המועצה ולא לראשי המועצות.

וליד טאהא: אתם התכוונתם למצב חירום.

וליד טאהא: הוועדה הגיעה כדי לדון בתקנה כמצב חירום.

וליד טאהא: הלילה חל שינוי בהגדרה.

וליד טאהא: אני לא יודע אם אנחנו לפי ההגדרה במצב חירום.

תומר רוזנר: אנחנו כן.

וליד טאהא: אנחנו כן, אז זה עונה על המצב.

וליד טאהא: אני מחדד את זה ולא בכדי כי אחרת נדחה את זה.

וליד טאהא: אם ההגדרה של היום היא הגדרת מצב חירום למרות מצב הבריאות המיוחד, למרות השינוי בהגדרת המצב כמצב בריאותי מיוחד, אם אנחנו עדיין במצב חירום, אז הנוסח הזה עונה על התקופה.

וליד טאהא: אבל אם אנחנו נתחיל להתאים את זה, הרי לתפיסתי מה זה מצב בריאותי מיוחד?

וליד טאהא: הפחתה של מצב החירום.

וליד טאהא: זאת אומרת, ההרגשה של המחוקק היא שאנחנו הולכים לקראת הקלה, אולי הולכים לקראת משהו קרוב לשגרה.

וליד טאהא: אנחנו צריכים לחדד את עצמנו.

איתן גינזבורג: ברשותך, אני אחדד.

איתן גינזבורג: ההגדרה של מצב חירום ומצב בריאותי מיוחד היא הגדרה של הממשלה.

איתן גינזבורג: זאת החלטה של הממשלה להחליט על מצב.

איתן גינזבורג: הגדרת המצב בעצם מאפשרת לנו, לכנסת - - -

וליד טאהא: אבל מצב חירום זה על פי חוק.

וליד טאהא: לא החלטת ממשלה.

איתן גינזבורג: לא.

איתן גינזבורג: על פי החלטת ממשלה.

איתן גינזבורג: בחוק יש הגדרה מהו מצב חירום ולממשלה מותר להכריז על מצב חירום על פי החלטתה.

וליד טאהא: באיזה מצב אנחנו עכשיו?

תומר רוזנר: כרגע אנחנו במצב חירום.

איתן גינזבורג: החוק החדש אומר שאם יש מצב חירום, אז למשל הממשלה יכולה להתקין תקנות תוך 24 שעות ולכנסת יש אפשרות לתקן, לאשר או לא לאשר בטווחי זמן כאלה ואחרים.

שרון רופא אופיר: 48 שעות.

איתן גינזבורג: עכשיו זה 48 שעות.

איתן גינזבורג: במצב בריאות מיוחד יש לממשלה פיקוח פרלמנטרי הדוק יותר.

איתן גינזבורג: יש לה כל מיני סייגים שהיא לא יכולה לעשות והיא צריכה לקבל את אישור הכנסת לכך, ואלה לא החלטות ממשלה.

איתן גינזבורג: יש כל מיני דברים כאלה שהם בעיקר ביחסים שבין הממשלה לבין הפרלמנט בכל הנוגע למה אפשר לעשות, לתת לממשלה גמישות וחופש פעולה לפעול.

איתן גינזבורג: זה מבחינת החוק, השוני בין המצבים מתוך תפיסה שמצב בריאותי מיוחד יהיה מצב כמו מצב מיוחד בעורף.

וליד טאהא: זה מחזיר אותנו לוויכוח דאז, שהממשלה קיבלה החלטות מבלי לחכות לדעתה של הכנסת ולדעת הוועדות.

איתן גינזבורג: זאת בדיוק ההגדרה.

וליד טאהא: אבל מבחינת התקנה בה אנחנו דנים, היא עדיין חלה.

איתן גינזבורג: על פי התקנה שהם הביאו.

וליד טאהא: כי אנחנו עדיין במצב חירום.

תומר רוזנר: כן.

איתן גינזבורג: אם לא ישנו אותה.

איתן גינזבורג: אם לא נשנה אותה.

וליד טאהא: לא, מבלי לשנות אותה היא עדיין חלה.

וליד טאהא: יכולים להשתמש בה.

תומר רוזנר: כן.

תומר רוזנר: התשובה היא כן.

וליד טאהא: לא יהיה אישור תקנה לפי שינוי מצב חירום כי לא צריך.

וליד טאהא: אנשים צריכים לנהל עבודה אחד מול השני.

וליד טאהא: אם אנחנו רוצים לעשות את זה בסגנון למידה מרחוק, זה כבר לא שלטון, לא מקומי ולא אחר.

וליד טאהא: צריך להתכנס, לדבר, להתווכח, לחלוק דעות אבל לא מתחילים לאפשר הכול.

מירה סלומון: אני לא מתווכחת עם זה אדוני, חלילה.

מירה סלומון: אני גם חושבת שיש בלבול היכן אנחנו מבקשים את התיקון.

מירה סלומון: אנחנו לא מדברים על הנסיבות המיוחדת.

וליד טאהא: את מבקשת להכניס מצב בריאותי מיוחד לתוך התקנה.

וליד טאהא: נכון?

מירה סלומון: אני אסביר.

וליד טאהא: אנחו במצב חירום והתקנה חלה.

וליד טאהא: למה צריך להכניס

יאיר הירש: אנחנו נמצאים כרגע בחדר כמה וכמה אנשים ואני לא הצלחתי להבין עד הסוף מה זה מצב הביניים ואיך הוא יוגדר.

יאיר הירש: לכן אמרתי שאני אשמח לשמוע ולחדד את העניין הזה.

וליד טאהא: איתן, אתה ניהלת את המליאה בזמן ההצבעה?

איתן גינזבורג: כן.

וליד טאהא: אתה מכיר לעומק את החוק?

איתן גינזבורג: זה היה בוועדת החוקה.

וליד טאהא: תסביר לי.

יאיר הירש: אני אשלים את התשובה ואני אשמח שתתייחסו.

יאיר הירש: אם כן, ראשית, להכיר את הפרטים לגבי המצב השני.

יאיר הירש: שנית, אני חושב שעדיין הסייגים בתוך התקנות הם בלמים משמעותיים.

יאיר הירש: שמעתם, רוצים 75 אחוזים ולא ורצים 100 אחוזים.

יאיר הירש: הצבעה שמית, שידור חי.

יאיר הירש: לכן דווקא מכיוון שזה עבר רק אתמול וכתבנו והפצנו להערות הציבור רק לפני שבוע, אז לבוא ברגע האחרון ולומר זה לא – אני חושב שזה ימנע את חופש הפעולה של ראש הרשות.

וליד טאהא: למה להגיד לא?

וליד טאהא: אנחנו עדיין בהגדרת מצב חירום.

יאיר הירש: כי ב-1 בפברואר לא נחזור לדון בזה עוד פעם ולכן מה שנקבע היום, יחול גם הלאה.

יאיר הירש: היום זה בסדר.

יאיר הירש: יש לנו 5 ימים, נסתדר.

שרון רופא אופיר: למה אי אפשר לכתוב כפי שנקבע?

יאיר הירש: זה בדיוק העניין.

יאיר הירש: אני רוצה להרחיב בגלל המצב השני כי האיזונים מספיקים לשיקול הדעת של ראש הרשות וחברי האופוזיציה.

שרון רופא אופיר: אלמלא הייתה קורונה, לא היינו נדרשים לתקנות האלה.

יאיר הירש: נכון.

יאיר הירש: אני גם לא הייתי רוצה בזה.

שרון רופא אופיר: אני בטוחה שלא.

שרון רופא אופיר: אני בטוחה שגם השרה לא הייתה רוצה בזה.

יאיר הירש: נכון.

שרון רופא אופיר: אני בטוחה שאתם מאמינים בנשמת אפה של הדמוקרטיה, שאתם רוצים שיתנהלו דיונים.

שרון רופא אופיר: כולנו רוצים לחזור לשגרה.

שרון רופא אופיר: אבל אני אומרת שהיום – זזה גם הקו שהממשלה הזו מובילה, זו המדיניות –המדיניות היא לנהל חיים לצד הקורונה.

שרון רופא אופיר: יחד עם זאת, אנחנו צריכים להבין – אני גם אמרתי קודם – שיש חברי מליאה שמתקשים לבוא, שלא רוצים לבוא, הם עושים את זה בהתנדבות.

שרון רופא אופיר: אמרתי שזה צריך להיעשות במסורה ותחת איזונים ובלמים.

שרון רופא אופיר: כל מה שקבעתם כאן הוא מצוין אבל בואו נצמיד את זה למה שהחליטה אתמול הכנסת.

וליד טאהא: איתן, ב-1 בפברואר מה יהיה הסטטוס החוקתי לגבי הגדרת מצב חירום?

שרון רופא אופיר: זה תלוי בקורונה.

תומר רוזנר: הממשלה צריכה להחליט.

וליד טאהא: זה לא קשור למצב הבריאותי המיוחד.

וליד טאהא: הממשלה יכולה לאשר גם מצב חירום.

תומר רוזנר: נכון.

איתן גינזבורג: היא יכולה להשאיר מצב חירום.

וליד טאהא: אם כן, אנחנו לא צריכים לחפש שינויים בנוסח.

וליד טאהא: זה לא נכון, יאיר, שב-1 בפברואר אתה תהיה במציאות אחרת.

וליד טאהא: אתה לא יודע.

יאיר הירש: אלא אם כן יכריזו על מצב 2.

וליד טאהא: יופי.

וליד טאהא: אנחנו רוצים להתחיל לצאת מזה.

יאיר הירש: גם מצב 2 זה עדיין לא מצב 1.

וליד טאהא: אנחנו לא יודעים מהו מצב 2 מבחינת שטח, התנהלות ותחלואה.

יאיר הירש: 100 אחוזים הסכמה פלוס כל שאר הסייגים יאפשרו את חופש הפעולה.

שרון רופא אופיר: אני מציעה שהיועצים המשפטיים של הוועדה יסבירו לנו.

וליד טאהא: זה היה בתוך מצב חירום.

וליד טאהא: יאיר, שים לב שרצו 100 אחוזים הסכמה.

יאיר הירש: כשהיו שני מצבים.

וליד טאהא: מישהו לא רצה את זה בכל, ברור.

וליד טאהא: יש דעות שמתנגדות לדבר הזה אבל יש שם ויכוח אחר.

וליד טאהא: יש שם ויכוח מהותי איך מנהלים שלטון.

וליד טאהא: דרך אגב, ויכוח ראוי.

וליד טאהא: על כן בתוך מצב החירום, עם כל הצורך לעשות את זה, 100 אחוזים הסכמה, שידור, זאת אומרת שברור שהיה צריך להקשות כדי להביא את האחרים להסכים.

יאיר הירש: התכוונו למצב חירום כשהמצב השני היה שגרה.

יאיר הירש: כשנכנס מצב הבינים, אנחנו רוצים להרחיב גם למצב הזה כי אחרת לא עשינו כלום, כי מחר בבוקר יחליטו שיש מצב ביניים, ואז מה יקרה?

יאיר הירש: מה עשינו כאן?

יאיר הירש: דווקא לאור הרצון של הממשלה לקיים שגרה בצל הקורונה, זאת בדיוק התקנה הזאת.

יאיר הירש: לכן הסייגים של ה-100 אחוזים ולא צריך יותר מזה.

וליד טאהא: אני חושב שללא קשר לקורונה אנחנו צריכים לנהל דיון ענייני על השאלה האם לאפשר למועצות ולרשויות לנהל ישיבות ב-זום.

איתן גינזבורג: אם אפשר, אני יכול להציע הצעת ביניים.

איתן גינזבורג: אני כמובן מתנגד לקיום שגרה של ישיבת מועצה ב-זום.

יאיר הירש: גם אני.

שרון רופא אופיר: גם אני.

איתן גינזבורג: ברמה המהותית דמוקרטית.

וליד טאהא: זה מה שאני אומר.

איתן גינזבורג: דרך אגב, בזמנו התנגדתי לחוק.

איתן גינזבורג: כן אפשר להעלות את הבעיה כיוון שאנחנו בסיטואציה של קורונה והמצב שלנו לא ודאי.

איתן גינזבורג: כדי לנסות לגשר, כן הייתי מציע שבמידה ויש מצב בריאותי מיוחד ויש החלטה של הממשלה על הגבלת התקהלות, רק אז יהיה אפשר לקבל את ההחלטה לקיים ב-זום.

יאיר הירש: הגבלות על התקהלות בכל מקרה לא חלות על מועצות.

מירה סלומון: נכון.

מירה סלומון: הבעיה היא לא הגבלת התקהלות אלא הבידוד של חברי המועצה שיכולים לא להגיע לדיון כי הם בבידוד.

יאיר הירש: הם גם יכולים להיות חולים בשפעת.

מירה סלומון: מצב בריאותי מיוחד, זה לא מצב של שפעת.

מירה סלומון: מצב בריאותי מיוחד זה מצב שבו יש בכל זאת התפשטות של קורונה.

מירה סלומון: היא עדיין לא מצב חירומי ועדיין לא שיא הגל שהתפשט בכל הארץ אבל עדיין מצב של קורונה, של הידבקות מאוד מאוד מסיבית.

גלעד קריב: לא.

גלעד קריב: זה לא נכון.

שרון רופא אופיר: גם מציאות של חברי מועצה מעל גיל 60 שהם בקבוצות סיכון.

שרון רופא אופיר: גם לזה צריך להתייחס.

מירה סלומון: אחרת לא היה מצב בריאותי מיוחד.

גלעד קריב: זה לא נכון.

גלעד קריב: אני מדבר על סעיף 2(א) לחוק שעבר אתמול.

גלעד קריב: לעניין מצב בריאותי מיוחד, זה מצב שיש סיכון ממשי להתפשטות.

גלעד קריב: אין עדיין התפשטות.

גלעד קריב: את דיברת על כך שיש כבר תחלואה ניכרת.

גלעד קריב: מצב בריאותי מיוחד – יש סיכון ממשי להתפשטות נגיף הקורונה ולפגיעה משמעותית בבריאות הציבור ובשל כך מתחייב לנקוט פעולות עוד לפני ההתפשטות עצמה כדי לצמצם את ההתפשטות.

גלעד קריב: פסקה (2) עוסקת במצב חירום.

גלעד קריב: מדובר על מצב שתיארת עכשיו, שיש מגמת עלייה ניכרת בתחלואה, כבר יש את התחלואה ויש עלייה בתחלואה, עלייה ניכרת בתחלואה, יש סיכון ממשי לפגיעה משמעותית בבריאות הציבור או שיש סיכון ממשי להתפשטות רחבה של נגיף הקורונה ולפגיעה חמורה בבריאות הציבור.

גלעד קריב: זה הבדל בין מצב חירום לבין מצב בריאותי.

מירה סלומון: בין ארצי לבין מקומי.

תומר רוזנר: לא.

תומר רוזנר: ממש לא.

מירה סלומון: כן.

מירה סלומון: אני מבקשת להסביר.

תומר רוזנר: את יכולה להסביר מה שאת חושבת אבל החוק מדבר אחרת.

תומר רוזנר: מה לעשות?

וליד טאהא: אבל כבר הסברת את זה, מירה.

מירה סלומון: לא, לא הסברתי את נקודה הזאת כי לא השלמתי את דבריי.

מירה סלומון: יכול להיות מצב שברשות מקומית מסוימת חברי המועצה ישבו בדיון אחד ונדבקו אחד מהשני אבל זאת עדיין לא התפשטות מסיבית ממשית בכל המדינה ועדיין זה נמצא ברמה מקומית, ברשות המקומית הספציפית והם לא יכולים להגיע עכשיו לעוד ישיבות מועצה.

מירה סלומון: הם לא יכולים להגיע לישיבה שלא מן המניין או אני לא יודעת מה קרה, בתוך תקופה של מצב בריאות מיוחד.

וליד טאהא: זה לא הוויכוח.

וליד טאהא: את הולכת לוויכוח לא רלוונטי.

וליד טאהא: הוויכוח עכשיו הוא חוקתי.

וליד טאהא: האם המצב העכשווי של מצב בריאות מיוחד, חלה עליו ההגדרה של מצב חירום.

וליד טאהא: על זה הוויכוח.

וליד טאהא: את הולכת למקום אחר.

וליד טאהא: זה עכשיו הוויכוח שלנו כחברי כנסת.

וליד טאהא: אם כן, כל מה שאנחנו מדברים עליו, לא רלוונטי כי זה חל.

וליד טאהא: אבל אם לא, זה כבר דיון שונה לגמרי.

שרון רופא אופיר: כדי שנבין את הנקודה.

שרון רופא אופיר: אני אשאל כדי להבין.

שרון רופא אופיר: לפני התפשטות גל האומיקרון היינו במצב בריאותי מיוחד.

תומר רוזנר: לא היה קיים.

שרון רופא אופיר: נגיד שכן, במה היינו?

תומר רוזנר: זה מה שהם אומרים.

וליד טאהא: מבחינת הגדרה, לא היה.

וליד טאהא: מה נגיד וכן מבחינת הגדרה חוקתית, לא היה.

תומר רוזנר: במצב שלפני האומיקרון, לפני התפשטות גל האומיקרון, נגיד בחודש אוקטובר, יש להניח – כמובן זאת הנחה כי זה לא היה בפועל ואנחנו צריכים להניח מה הממשלה הייתה עושה במצב הזה – שהממשלה לא הייתה מכריזה על מצב חירום אלא על מצב בריאותי מיוחד.

שרון רופא אופיר: אני בכוונה שואלת כי נכון לחודש אוקטובר בהרבה מאוד רשויות בישראל כן התקיימו ישיבות ב-זום.

שרון רופא אופיר: בואו נעצור וננסה להבין למה.

שרון רופא אופיר: אם אני ארצה להגן על זה, התקיימו ישיבות ב-זום כי ישנם באמת חברי מועצה שחששו להגיע, שלא רצו להידבק, שלא רצו להתקהל.

וליד טאהא: את הולכת למקום אחר.

שרון רופא אופיר: לא.

שרון רופא אופיר: אני לא הולכת למקום אחר.

שרון רופא אופיר: אני הולכת בדיוק לאותו מקום.

שרון רופא אופיר: אני רוצה להשתכנע אם מה שאנחנו מבקשים כאן הוא הדבר הנכון.

שרון רופא אופיר: מצד שני, היו גם לא מעט רשויות שראש הרשות ראה את זה וניצל.

שרון רופא אופיר: נשאלת כאן השאלה האם ה-100 אחוזים הסכמה תבלום את הניצול הזה במירכאות או לא במירכאות של ראש הרשות?

שרון רופא אופיר: הרי מזה אנחנו חוששים.

וליד טאהא: לא.

וליד טאהא: אנחנו לא חוששים מזה.

וליד טאהא: אני אחדד את זה.

וליד טאהא: המצב הבריאותי המיוחד, יש חשש שהתקנה הזאת מבחינת המשרד לא תשרת יותר את העניין.

וליד טאהא: זאת אומרת, אי אפשר יהיה להשתמש בתקנה כדי לקיים היוועדות חזותית.

תומר רוזנר: אם תשאירו את זה בנוסח הזה, זה נכון.

וליד טאהא: בדיוק.

וליד טאהא: על כן יש כאן בקשה ברורה שהעלתה אותה מירה וגם פתחה דיון להכניס לתקנה ליד מצב חירום, גם מצב בריאותי מיוחד.

וליד טאהא: אני אומר שהוויכוח הוא לא אם חלו או הדביקו או לא, אלא הוויכוח מבחינתנו הוא האם אנחנו נכניס לתקנה גם את המציאות החדשה של מצב בריאותי מיוחד או להשאיר את זה רק למצב חירום.

וליד טאהא: זה הוויכוח.

וליד טאהא: גם אני לא ידעתי שנקום בבוקר עם מצב חוקי חדש.

וליד טאהא: בינתיים אני גם לא יודע האם מבחינת הממשלה מצב בריאותי מיוחד, לפי ההגדרה, הוא לא מצב חירום.

תומר רוזנר: התשובה היא כן.

וליד טאהא: הוא לא מצב חירום.

תומר רוזנר: המצב כבר יותר מתון.

וליד טאהא: זאת אומרת שהתקנה הזאת תחול רק ל-10 ימים.

תומר רוזנר: לא.

תומר רוזנר: אם גל האומיקרון יימשך - - -

וליד טאהא: לכמה ימים כי אז נכנסים למצב חוקתי חדש.

תומר רוזנר: לא.

תומר רוזנר: אני אסביר.

תומר רוזנר: החוק החדש קובע שהממשלה יכולה לבחור באחד משניים או שלושה מצבי - מצב שגרה, מצב בריאותי מיוחד או מצב חירום.

תומר רוזנר: הממשלה היא זו שתחליט לפי המצב בפועל.

תומר רוזנר: זאת אומרת, כרגע מוכרז מצב חירום.

וליד טאהא: אם כן, זה לא יהיה מצב חירום.

תומר רוזנר: שוב, לפי העובדות, זאת השערה אבל אני מניח שזה מה שיקרה, לקראת ה-1 פברואר הממשלה תאריך את מצב החירום כי שיא גל האומיקרון לא יחלוף עד ה-1 בפברואר.

תומר רוזנר: שיקול הדעת הוא לממשלה לבדוק לפי המציאות בפועל האם נמשך מצב החירום או לא נמשך מצב החירום.

תומר רוזנר: היא יכולה להכריז עכשיו למשל לשבועיים מצב חירום, מה-1 בפברואר עד ה-14 בפברואר.

תומר רוזנר: הממשלה יכולה להחליט

וליד טאהא: זה דווקא החלק הקל.

וליד טאהא: החלק הקשה יותר הוא מה שכנראה חושש ממנו משרד הפנים והשלטון המקומי, כאשר נניח שהוכרז על מצב בריאותי מיוחד ולא על מצב חירום, זאת אומרת שהתקנה שלהם עברה.

תומר רוזנר: נכון.

וליד טאהא: זה בדיוק הוויכוח.

וליד טאהא: הם מבקשים שהתקנה תחול על מצב בריאותי מיוחד.

גלעד קריב: או מצב חירום או מצב בריאותי.

וליד טאהא: לא, לא מצב חירום.

גלעד קריב: גם וגם.

וליד טאהא: אפשר להוסיף אחר כך גם את המצב הנורמלי הרגיל.

יאיר הירש: את זה לא מבקשים.

מירה סלומון: אדוני אמר שיקיים על זה דיון ואז נדבר על מצב רגיל.

מירה סלומון: כאן אנחנו לא מדברים על מצב רגיל.

וליד טאהא: זה לפתחנו.

וליד טאהא: זה לא מי הדביק את מי.

וליד טאהא: עכשיו זה ויכוח חוקתי.

איתן גינזבורג: אם התיקון של החוק לא היה מתקבל אתמול, למעשה התקנה הזאת הייתה חלה על מצב בריאותי מיוחד למרות שלא מגודר ככזה.

מירה סלומון: נכון.

תומר רוזנר: אבל למה תיקנו את החוק?

תומר רוזנר: בגלל שהחוק הוא חוק שיש בו פגיעות לא פשוטות בזכויות ובסדרים המקובלים.

וליד טאהא: דרך אגב, אני מניח שתומר לא קיבל אבל איתן, אתה ואני קיבלנו מאות הודעות שגם על החוק המרוכך הזה מתנגדים לו.

איתן גינזבורג: אני קיבלתי למעלה מ-1,000.

וליד טאהא: מאות.

וליד טאהא: לא ספרתי כי לא יכולתי לספור.

וליד טאהא: מאות.

וליד טאהא: חוץ מהמיילים שגם הם היו מאות.

וליד טאהא: אמרו שמתנגדים לחוק המרוכך הזה.

וליד טאהא: זה דיון מהותי.

מירה סלומון: נכון אדוני אבל כפי שאמר חבר הכנסת גינזבורג, אם לא היה עובר החוק אתמול – למעשה המצב הבריאותי המיוחד היה כלול בתוך מצב חירום כי המצב הבריאותי המיוחד, כתוצאה מהחוק, הוא נפרד עכשיו ממצב החירום.

תומר רוזנר: נכון, ויש סיבה שעשו את ההבחנה הזאת.

תומר רוזנר: לא בכדי.

איתן גינזבורג: הוא היה מביא תקנות שזה חל גם פה וגם פה.

תומר רוזנר: יכול להיות שזה מה שהוא היה עושה אבל ההחלטה התקבלה.

וליד טאהא: חברים, למרות שהוויכוח הוא ויכוח על ניסוחים של החוק, אני בכל זאת רוצה לעבור לחיים ביבס, יושב ראש מרכז השלטון המקומי.

וליד טאהא: חיים, בוא תתערב בוויכוח החוקתי הזה.

חיים ביבס: אני סומך על היועצת המשפטית שלנו ועל אדוני היושב ראש.

חיים ביבס: אני חושב שהיא עושה עבודה מעולה.

וליד טאהא: לוועדה יש יועץ משפטי ולכנסת יש יועצת משפטית.

חיים ביבס: אני פעם אמרתי לתומר בבדיחות הדעת שאני לא יודע בדיוק אם הוא יועץ משפטי או נבחר ציבור שיושב כיועץ משפטי בוועדה.

וליד טאהא: הוא יועץ משפטי.

חיים ביבס: יועץ משפטי שמכתיב.

תומר רוזנר: חס ושלום.

וליד טאהא: אתה רואה שאנחנו מתווכחים איתו.

וליד טאהא: הוא לא מכתיב.

חיים ביבס: אני יודע אדוני היושב ראש.

חיים ביבס: בכל מקרה אני אומר שבסופו של דבר מועצת עיר היא לא כנסת.

חיים ביבס: זה כמו סוג של ישיבות ממשלה בהן צריך לדון בנושאים ולהחליט עליהם.

חיים ביבס: בזמנו היה את הוויכוח ובסוף לישיבות האלה, בחלק מהמקומות, לא הייתה תכלית כי ביטלו את ההחלטות בצור המטומטמת, כשהייתה מגיפה בצורה מתפשטת ומגיעה לכל מקום.

חיים ביבס: אפשר אחת משתיים.

חיים ביבס: אפשר להגיד יש מגיפה, אולי גם לא צריך לקיים ישיבות.

חיים ביבס: למה?

חיים ביבס: כי אנשים לא רוצים להידבק.

חיים ביבס: היום אנשים נדבקים.

חיים ביבס: בכל מקום שאתה יושב, גם עכשיו אתה יושב בוועדת הפנים, יש לך כ-20-19 אחוזים מאומתים.

חיים ביבס: אמרתי את זה יום אחד בבית הספר, בשבוע שעבר, שאלו אותי על מה אני מדבר.

חיים ביבס: אמרתי שבישיבה, יש ארבעה אנשים מאומתים.

חיים ביבס: אמרו לי שלא יכול להיות אבל למוחרת בבוקר אמרו לי שהנה ארבעת האנשים המאומתים של אתמול ואנחנו מתנצלים.

חיים ביבס: בסוף השאלה היא מה רוצים.

חיים ביבס: רוצים לשמור על הבריאות, אפשר לשמור על הבריאות ואפשר לקיים את הישיבות בצורה מסודרת כמו שהממשלה עושה את זה.

חיים ביבס: אתה רוצה להגיד לי שממשלת ישראל מקבלת החלטות הרות גורל ב-זום ואלה בסופו של דבר החלטות שלא הייתם מעבירים אותן כי יש שם חוסר אחריות?

חיים ביבס: אם לא סומכים על חברי מועצה ואומרים שלא סומכים עליהם ולא על ראשי הרשויות, זה אירוע אחד אבל צריך להגיד את זה ונדע להילחם על זה.

חיים ביבס: אם סומכים, צריך להבין שבסופו של דבר יש כאן מגיפה.

חיים ביבס: הנגיף – בדקתי – לא מנהל משא ומתן עם אף אחד.

חיים ביבס: הוא לא פוליטיקאי, הוא לא מנהל משא ומתן עם אף אחד ובסופו של דבר הוא מגיע לכל אחד ואחד.

חיים ביבס: עכשיו השאלה היא אם רוצים לקדם את הדברים.

חיים ביבס: רוצים לעשות בכל מקרה ישיבות פרונטליות, אז מה קורה?

חיים ביבס: יש דוגמה בתל מונד.

חיים ביבס: לפני שבועיים, ישיבת תקציב, חבר המועצה המאומת רוצה להגיע לישיבה.

חיים ביבס: אתה לא יכול לקיים את הישיבה אם הוא לא מגיע ואז מה הבעיה?

חיים ביבס: הוא לא יכול לעלות ב-זום כי אסור לו לעלות ב-זום.

חיים ביבס: אתה לא תקיים ישיבת מועצה כי מאן דהוא החליט שלא מקיימים את הישיבה.

חיים ביבס: אתה מבין שמישהו כאן נפל על הראש?

חיים ביבס: מישהו כאן איבד את הדרך.

חיים ביבס: אני מנהל רשות, חברי המועצה אצלי אנשים אחראיים, הם באים, מעניין אותם לקדם דבירם ופחות מעניין אותם אם זה יהיה ב-זום או פרונטלי.

חיים ביבס: יש מקומות אחרים שזה אחרת.

חיים ביבס: אני לא אומר ראש רשות טוב וחברי המועצה לא והפוך.

חיים ביבס: בפוליטיקה הם עסוקים בעיקר להרוג אחד את השני.

חיים ביבס: זו המשמעות של הדברים.

חיים ביבס: אני חושב שכאן צריך להסתכל על המהות ובסוף המהות היא קבלת החלטות, תב"רים, דברים שאתה צריך להעביר כדי לנהל את העיר בשוטף.

חיים ביבס: אני חושב שעם כל הכבוד אין שום סיבה בעולם שלא יקבלו החלטה, כמובן לייצר את המידתיות כי אם מחר בבוקר ידעך הגל, כמובן אפשר ולכן יש לנו את משרד הפנים שהוא גוף אחראי.

וליד טאהא: אנחנו תמימי דעים שצריך לאשר את זה במצבי חירום.

וליד טאהא: אני לא יודע אם אתה מעודכן שאנחנו לקראת מצב אחר שהוא מצב בריאותי מיוחד.

וליד טאהא: על כן יש ויכוח מסוג אחר.

וליד טאהא: אנחנו כנראה משדרים על אותו גל אבל ניגשים לסוגיה, כל אחד מהזווית שלו.

חיים ביבס: אדוני היושב ראש, למרות שאני צעיר ממך אבל אלמד אותך משהו.

חיים ביבס: במדינת ישראל כך זה עובד.

חיים ביבס: זאת אומרת, כשרוצים או להרוג משהו או ...

חיים ביבס: אומר לך מצב מיוחד, לא מצב חירום כי במצב חירום הם חייבים להביא לך.

חיים ביבס: מצב מיוחד, הם לא חייבים לך שום דבר.

חיים ביבס: תודה רבה אדוני היושב ראש.

וליד טאהא: תודה רבה חיים ביבס, יושב ראש מרכז השלטון המקומי.

וליד טאהא: איתן גינזבורג אימת את הדברים שלך.

וליד טאהא: אני מבוגר ממך בשנה.

חיים ביבס: לא רק שאני מכיר ומוקיר אותך כאיש חינוך אלא אני מכיר את כל ההיסטוריה.

וליד טאהא: תודה רבה.

וליד טאהא: רבותיי, הוויכוח מאוד מחודד.

וליד טאהא: או שאנחנו עכשיו נצביע בעד התקנה כפי שהיא עם התיקונים שהוצעו על ההסכמה בכתב וכולי, כל מה שסוכם בהערות, או שאנחנו נעשה דיון אחר שיש בו ניסוח אחר.

וליד טאהא: אתם צריכים לבדוק ויכול להיות שאתם תגיעו לתובנה אחרת.

וליד טאהא: אני הייתי בעד שנעביר את התקנות.

שרון רופא אופיר: זה מה שרצינו.

וליד טאהא: כן.

וליד טאהא: לכן חידדתי ואמרתי הסכמות בכתב וכולי.

וליד טאהא: עכשיו אנחנו במצב אחר.

וליד טאהא: אם אנחנו רוצים לדבר על מציאות אחרת של מצב בריאותי מיוחד, כנראה אנחנו צריכים לגשת לעניין בדרך אחרת.

תומר רוזנר: בתנאים אחרים.

איתן גינזבורג: אני אגיד לך לא.

וליד טאהא: אני רוצה שחיים ביבס יבין את העמדה שלך כשאתה אומר לא.

איתן גינזבורג: אם היינו מאשרים את התקנות האלה נגיד בשבוע שעבר, היינו מאשרים אותן והיינו מתכוונים למצב כפי שהוא.

וליד טאהא: גם אתמול לפני החקיקה, היינו עושים אותו הדבר.

איתן גינזבורג: היינו מאשרים את זה והיינו מתכוונים למצב שהוא היום.

איתן גינזבורג: הבעיה היא שאז היה מגיע החוק החדש של הקורונה, משנה את ההגדרה, התקנות האלה כבר היו בתוקף לפי מה שאנחנו חשבנו שהמצב היום הוא מצב חירום, ומשבוע הבא, בעוד שבוע וחצי, הן היו חלות רק במצב קצה למרות שאנחנו התכוונו שיחולו גם היום.

שרון רופא אופיר: לא.

שרון רופא אופיר: היועץ המשפטי אומר שלא כי הוא אומר שזה מאושר גם על מה שאושר בדיעבד.

תומר רוזנר: זה לא מדויק.

וליד טאהא: צריך להחליט .

וליד טאהא: יאיר, מה אתה אומר?

יאיר הירש: אני מודה, הופתעתי.

יאיר הירש: לא הייתי מוכן לשינוי הזה.

וליד טאהא: אני הייתי מציע להיכנס לשיח עם פורום חברי המועצות.

יאיר הירש: אין לי ספק מה הם רוצים, מבלי להתכנס.

יאיר הירש: השאלה היא האם נכון בעיניכם להרחיב את זה גם למצב השני, לאור הסייגים הגדולים.

יאיר הירש: חבר'ה, זה לא פשוט.

יאיר הירש: אני לא רואה מחר את כל הרשויות עוברות ל-זום.

יאיר הירש: ממש לא.

יאיר הירש: זה יהיה להן מאוד מאוד קשה גם מבחינת הנושאים, גם מבחינת ה-100 אחוזים וגם שידור חי לכל הרשות.

יאיר הירש: לכן, מכיוון שקיימים סייגים וההגדרות כל כך לא ברורות, לפחות לי, מה יקרה אם יהיה מצב ביניים?

יאיר הירש: נתקן את זה עכשיו כי לחזור לכאן עוד פעם יהיה יותר מורכב.

שרון רופא אופיר: בסוף, לפני שנכנסנו לדיון הזה על מצב חירום ועל מצב בריאותי מיוחד, פנינו היו כן לאשר את התקנות האלה וגם נימקנו למה.

שרון רופא אופיר: אני כן אבחר לאשר את התקנה כפי עם הבקשות שביקשנו להכניס לתוכה.

וליד טאהא: עם מצב בריאותי מיוחד.

שרון רופא אופיר: לאשר את זה עם הכוונה שהייתה טרם האישור.

שרון רופא אופיר: גם וגם ואני גם אומר למה.

שרון רופא אופיר: אני חושבת שאם אנחנו נוסיף וננהל כאן דיונים והם יביאו לנו תקנה חדשה, אנחנו נגיע למרחק של זמן שיחבל בעבודתן של הרשויות המקומיות.

שרון רופא אופיר: בסופו של דבר כשאני מקבלת החלטות, אני תמיד מחזירה את עצמי לנקודת הבסיס.

שרון רופא אופיר: בנקודת הבסיס אני רוצה לתמוך בתקנה הזאת כי אני רוצה לאפשר לרשויות מקומיות בישראל להמשיך ולעבוד לצד הקורונה, אבל – ויש כאן אבל גדול – הסייגים שקיימים בתקנה הם חלק מה-אבל הזה שגם אותו אני אומרת בקול רם ואני אומרת אותו לרשויות המקומיות, אני אומרת אותו לחיים ביבס, אני אומרת אותו לראשי עיר בישראל, לראשי רשויות מקומיות ולראשי מועצות אזוריות: אל תשתמשו בכלי הזה כיד קלה על ההדק.

שרון רופא אופיר: תשתמשו בו במסורה.

שרון רופא אופיר: תזכרו שנשמת אפה של דמוקרטיה היא כן להיפגש, היא כן לדבר, היא כן להתווכח, זה בסדר גמור להחליף דעות.

וליד טאהא: איתן, אתה בעד שנכניס לתקנה את תקופת הבריאות המיוחדת?

איתן גינזבורג: כן, בגלל שיש את הסייגים.

איתן גינזבורג: אני בדעה לא לאשר את התקנה הזאת בכלל ולהתנגד לה נחרצות.

וליד טאהא: מתברר שבסוף אפשר להביא אותך לחוק של קיום היוועדות חזותית בכל מצב.

איתן גינזבורג: זה לא יקרה.

איתן גינזבורג: ראיתי את הסייגים שלא הייתי ער להם, של ה-100 אחוזים הסכמה.

איתן גינזבורג: אני כן רוצה לומר שמצב החירום המיוחד יכול להימשך גם שנה שלמה למרות שכל שישה חודשים צריך לחדש אותו.

איתן גינזבורג: צריך להבין, ואני לא יודע אם אפשר לעשות את זה בחוזר מנכ"ל או בדרך אחרת, שיבינו שזה שיש מצב בריאות מיוחד אבל אין בהכרח בעיה של התקהלות ואין עניין של בידוד - - -

וליד טאהא: עדיפות לקיים ישיבות פיזיות.

וליד טאהא: נכניס גם את זה לנוסח.

וליד טאהא: נתחיל להקריא.

וליד טאהא: אנחנו חייבים להקריא את הנוסח להצבעה.

שרון רופא אופיר: הוא רוצה להבין מה רצינו להכניס לכאן.

שרון רופא אופיר: המצב בכללותו, כפי שרציתם שזה יהיה, אלמלא היה קורה מה שקרה אתמול אבל אנחנו כן רוצים שיודגש כאן שהשימוש של זה, על אף הבלמים - - -

וליד טאהא: אני אסביר לך את זה יותר פשוט.

וליד טאהא: שני חברי הכנסת המכובדים מסכימים להכניס את המצב הבריאותי המיוחד לתוך הנוסח אבל להכניס גם משפט האומר שעדיין, למרות זאת, עדיפות לקיים ישיבות פיזיות ולא באמצעות ה-זום.

וליד טאהא: הייעוץ המשפטי יתחיל להקריא.

וליד טאהא: אם נחרוג משעה 11:00, אני אבקש את האישור של איתן גינזבורג.

וליד טאהא: תודה רבה.

גלעד קריב: טיוטת תקנות העיריות (שינוי הוראות התקנון שבתוספת השנייה לפקודה) (הוראת שעה) התשפ"ב-2022 בתוקף סמכותי לפי סעיפים 136(ב) ו-347 לפקודת העיריות (להלן – הפקודה), ובאישור ועדת הפנים והגנת הסיבה של הכנסת, אני מתקינה תקנות אלה:

גלעד קריב: החל מיום פרסומן של תקנת אלה ובכל זמן שהכרזה על מצב חירם – כאן נוסיף או מצב בריאותי מיוחד - של נגיף הקורונה לפי סעיף 2 לחוק סמכויות מיוחדות להתמודדות עם נגיף הקורונה החדש (הוראת שעה), התש"ף

גלעד קריב: -2020 עומדת בתוקפה, יראו כאילו בתוספת השנייה לפקודה, אחרי סעיף 20 בא: "20א.

גלעד קריב: קיום ישיבת מועצה בהיוועדות חזותית

וליד טאהא: מה זאת אומרת אם נוכח כי?

וליד טאהא: הרי יש את ההגדרה הראשונית.

וליד טאהא: מצב בריאותי מיוחד.

רון אלמוג: זה העיקרון שדובר על עדיפות.

רון אלמוג: בנוסף למצב חירום או מצב בריאותי מיוחד, צריך גם נסיבות מיוחדות.

וליד טאהא: הוכחה של התפשטות.

רון אלמוג: נסיבות מיוחדות.

תומר רוזנר: צריך להוסיף שהדברים האלה יירשמו.

תומר רוזנר: שזה יהיה בכתב.

וליד טאהא: זה בהמשך.

וליד טאהא: ההסכמה.

גלעד קריב: לגבי הנסיבות המיוחדות.

תומר רוזנר: ביקשתם גם את זה.

תומר רוזנר: ראש העיר צריך להסביר את הנסיבות.

וליד טאהא: בפנייה לקבל הסכמה?

תומר רוזנר: ביקשתם את זה.

תומר רוזנר: אם אתם לא רוצים, לא נכניס את זה.

תומר רוזנר: כפי שתחליטו.

תומר רוזנר: במהלך הדיון ביקשתם שראש העיר יפרט את הנסיבות המיוחדות בכתב.

תומר רוזנר: אתם רוצים שזה ייכנס או לא?

שרון רופא אופיר: כן.

שרון רופא אופיר: שזה יהיה בכתב.

וליד טאהא: לגבי ההסכמה בכתב, עוד מעט נגיע לזה.

וליד טאהא: עכשיו מוצע שבנוסח הבקשה להסכמה בכתב ייכתב שבשל הנסיבות המיוחדות שיפורטו.

וליד טאהא: יגיד מה הן הנסיבות המיוחדות.

גלעד קריב: רשאי ראש העיר להחליט מנימוקים מיוחדים שיירשמו.

וליד טאהא: כן.

וליד טאהא: הוא מסביר את הנסיבות המיוחדות בגינן הוא מבקש לקיים היוועדות חזותית.

גלעד קריב: כל חברי המועצה הסכימו בכתב מראש לאחר שנמסרו להם הפרטים האמורים בסעיף 13(א)(3) עד (6).

תומר רוזנר: כאן ביקשתם להוסיף את ההוראה שהעירייה תספק במידת הצורך במשרדיה מקום למי שרוצה.

גלעד קריב: על ישיבה כאמור בסעיף קטן (א) יחולו, בנוסף להוראות החלות לפי כל דין על קיום ישיבות מועצה, זימונן והנוהל בהן, בשינויים המחויבים, גם הוראות אלה:

גלעד קריב: בהזמנה לישיבה יצוין גם כי הישיבה תקיים בדרך של היוועדות חזותית ויפורטו בה הנחיות לעניין השתתפות בישיבה.

תומר רוזנר: נוסיף את ההגדרה של היוועדות חזותית כמקובל.

גלעד קריב: יש את זה בסוף.

גלעד קריב: ראה חבר מועצה כי בשל קיום וניהול הישיבה בדרך של היוועדות חזותית נפגעה זכותו להשתתף בדיון או לשמוע או להשמיע את עמדתו, רשאי הוא לדרוש כי הדבר יירשם בפרוטוקול.

גלעד קריב: לעניין סעיף זה, "היוועדות חזותית" – תקשורת בין כמה מוקדים המאפשרת העברת תמונה וקול בזמן אמת".

תומר רוזנר: יש לנו כמה הערות.

תומר רוזנר: ההערה הראשונה שלנו נוגעת לנושא המניין החוקי, מה שמכונה הקוורום.

תומר רוזנר: בתקנון הישיבות יש הוראות שמתייחסות לקוורום שצריך להתקיים הן בתחילת הישיבה והן במהלכה.

תומר רוזנר: אנחנו חושבים שצריך להבהיר את העניין הזה, שהקוורום במקרה הזה, הוא מופיע כאילו הוא נמצא, כי אנחנו יודעים שאנשים לא כל כך נמצאים וכאילו מופיע שהם נמצאים.

איתן גינזבורג: מפעילים את ה-זום ולא נמצאים.

תומר רוזנר: נכון.

תומר רוזנר: הקוורום יימנה על פי אנשים שאפשר לראות אותם כנמצאים.

תומר רוזנר: רואים שהם נמצאים.

איתן גינזבורג: יש רק בעיה אחת.

איתן גינזבורג: לעתים אתה שם תמונה שלך ואתה הולך ולעתים יש בעיה של קליטה ואז אלתה צריך לצאת עם מצלמה.

תומר רוזנר: איך אתה מציע שיהיה הקוורום?

איתן גינזבורג: שישמעו את קולו.

תומר רוזנר: אי אפשר לכל אורך הישיבה לשמוע את קולו .

איתן גינזבורג: נכון.

תומר רוזנר: אני הצעתי שיראו אותו כל הזמן.

גלעד קריב: אם אי אפשר לראות את הבן אדם, לא חלה פסקה (2) של 20א שאומר שבישיבה יתאפשר לכל המוזמנים.

תומר רוזנר: יתאפשר.

תומר רוזנר: זאת לא חובה.

גלעד קריב: לראות ולשמוע את כלל המשתתפים.

גלעד קריב: אם יש למישהו בעיה ואני לא יכול לראות אותו, זה אומר שמראש אי אפשר לקיים את הישיבה בהיוועדות חזותית.

תומר רוזנר: אנחנו מציעים להוסיף את ההוראה שהמניין החוקי יהיה לפי מי שאפשר לראות אותו.

איתן גינזבורג: לראות בשידור חי.

איתן גינזבורג: כן.

תומר רוזנר: כן.

תומר רוזנר: ההערה השנייה שלנו נוגעת למסמכים ודברים שיש להמציא לחברי המועצה בזמן הישיבה או סמוך לפני הישיבה.

תומר רוזנר: למשל, יש הוראה בתקנון שמאפשרת לחבר מועצה להפיץ חומר מטעמו באמצעות מרכז ישיבות המועצה.

תומר רוזנר: הוא צריך להמציא את החומר 24 שעות לפני ומרכז הישיבות צריך להפיץ אותו לחברי המועצה.

תומר רוזנר: זה אחרי שכבר קיבלו את ההזמנה.

תומר רוזנר: נדמה לי שמקבלים את ההזמנה 72 שעות לפני כן או שבוע לפני.

תומר רוזנר: אני לא זוכר את השעות הספציפיות.

איתן גינזבורג: 48 שעות.

שרון רופא אופיר: תלוי איזו ישיבה.

תומר רוזנר: אבל יש אפשרות לחבר מועצה להמציא חומר מטעמו.

תומר רוזנר: כאן אני לא בטוח שצריך לתקן ולכתוב הוראה מפורשת – זה אתם תגידו אם צריך לכתוב הוראה מפורשת - כי הנחת המחוקק הייתה שהחומר הזה יחולק לחברים סמוך לתחילת הישיבה.

תומר רוזנר: אני לא יודע אם אתם חושבים שצריך להבהיר את העניין הזה או לא.

תומר רוזנר: בתקנון יש הוראות שמחייבות פנייה בכתב למרכז הישיבה – לדעתי כאן מספיקה הבהרה לפרוטוקול – כדי למשל לבקש להודיע הודעה אישית, פנייה לבקשת רשות דיבור וכולי.

תומר רוזנר: אני חושב שבעניין הזה גם פנייה באמצעות אי-מייל או סמס או ווטסאפ זה מספיק.

איתן גינזבורג: זה עדיין בכתב.

תומר רוזנר: כן.

וליד טאהא: זה אפשר לעשות בתוך ה-צ'ט של ה-זום עצמו.

תומר רוזנר: לכן אני חושב שכאן מספיקה הבהרה לפרוטוקול.

תומר רוזנר: אני לא חושב שצריך לתקן את זה ספציפית בהוראות הסעיפים עצמם.

תומר רוזנר: הערה אחרונה שהתלבטנו אם להעלות אותה והיא לשיקול דעתכם.

תומר רוזנר: כידוע אחת הרעות החולות של ה-זום היא השליטה בכפתור ה-מיוט.

איתן גינזבורג: האם להשתיק את כולם או לא.

תומר רוזנר: השאלה היא אם אתם רוצים שתיכתב הוראה, בכפוף להוראה שקיימת בתקנון לפיה אפשר להרחיק מי שמפריע לישיבה.

תומר רוזנר: יש סמכות ליושב ראש הישיבה יש סמכות כזאת, לראש העירייה.

איתן גינזבורג: כן.

איתן גינזבורג: שלוש קריאות.

תומר רוזנר: בכפוף להוראה הזאת, שיהיה איסור להשתיק את המשתתפים.

תומר רוזנר: שכל מי שרוצה להשתתף יכול להשתתף.

וליד טאהא: גם אחרי שהרחיק?

תומר רוזנר: לא.

תומר רוזנר: אם הוא הרחיק, הוא הרחיק.

וליד טאהא: אם הוא הרחיק, הוא יכול להשתמש ב-מיוט?

תומר רוזנר: כן.

תומר רוזנר: הוא יכול לנתק אותו לגמרי.

איתן גינזבורג: להוציא אותו מהישיבה.

תומר רוזנר: זה כאילו הוציא אותו מהחדר.

וליד טאהא: אם הוא הרחיק אותו, אפשר לעשות לו מיוט.

תומר רוזנר: אפשר גם לנתק אותו לגמרי.

איתן גינזבורג: אבל אז אתה פוגע בפומביות.

וליד טאהא: לא.

וליד טאהא: אתה יכול לעשות מיוט עליו.

וליד טאהא: רק עליו.

תומר רוזנר: השאלה אם אתם רוצים לכלול את זה בתקנה.

תומר רוזנר: התלבטנו בשאלה הזאת.

איתן גינזבורג: יש לעתים שימוש לרעה בכפתור ה-מיוט.

יאיר הירש: תראו בסעיף (3), זה נראה לי לא קיים בפרונטלי.

יאיר הירש: החלטת המועצה תתקבל לאחר שניתנה אפשרות לכל חבר.

איתן גינזבורג: לא.

איתן גינזבורג: זה משהו אחר.

איתן גינזבורג: ראש רשות מדבר והשאלה היא האם אני יכול להפריע לו באמצע או לא.

איתן גינזבורג: האם אני יכול להתערב בדבריו או לא.

תומר רוזנר: מה שנקרא קריאת ביניים.

איתן גינזבורג: כן.

איתן גינזבורג: אתה שם את כולם על מיוט ואתה אומר מי ידבר.

איתן גינזבורג: רק אז אתה פותח את ה-זום.

איתן גינזבורג: ראש רשות שם אותו על זום והוא יכול להשתיק אותו.

איתן גינזבורג: זה החשש.

שרון רופא אופיר: אם אנחנו רוצים לחיות חיים רגילים ולאפשר זום, תאפשר.

שרון רופא אופיר: תפתח לכולם.

איתן גינזבורג: אני חושב שזה כן צריך להיות בסעיף.

גלעד קריב: אני חושב שזה מה שכתוב בפסקה (2).

יאיר הירש: אני חושב שאם ראש הרשות יתנהג כך, לא תהיה ישיבה הבאה.

וליד טאהא: הגיוני לטעון שאם זה לא יתנהל כמו שצריך, הם לא יסכימו בפעם הבאה לקיים ישיבה כזאת.

איתן גינזבורג: כן, אבל באותה ישיבה הוא יעביר את כל מה שהוא רוצה.

וליד טאהא: אפשר להכניס את זה.

וליד טאהא: מה הבעיה?

מירה סלומון: באותה ישיבה יש את פסקה (4ׂ).

תומר רוזנר: אנחנו נוסיף סעיף שאומר שבכפוף להוראה המאפשרת ליושב ראש להרחיק מי שמפריע, לא יימנע מכל משתתף להשמיע את דבריו בכל עת.

וליד טאהא: מה הקשר?

וליד טאהא: ברור שלא.

וליד טאהא: אם הוא רוצה להרחיק מישהו, למה צריך להגיד שלא יימנע מאחרים?

וליד טאהא: מה הקשר?

וליד טאהא: אם הרחקת אותו, חלאס, אתה שם לו מיוט ואתה לא שומע אותו.

שרון רופא אופיר: השאלה היא רחבה יותר.

שרון רופא אופיר: מיוט לא פוגע בחופש הביטוי?

וליד טאהא: זה פוגע בו פיזית ולא רק בחופש הביטוי.

וליד טאהא: את הרחקת אותו, את לא רוצה לשמוע אותו.

רון אלמוג: הכנסנו סעיף שאומר שבישיבה כלל המשתתפים יוכלו לשמוע ולהשמיע את עמדתם ויש לנו סעיף שאומר שאם חבר מועצה ראה שנפגעה זכותו, הוא יכול לכתוב בפרוטוקול.

תומר רוזנר: על זה תכף נדבר.

איתן גינזבורג: זה נורא מצחיק אותי כל פעם כשאומרים אני רוצה פרוטוקול.

איתן גינזבורג: מי יקרא את הפרוטוקול?

איתן גינזבורג: הדפדפת?

איתן גינזבורג: אני לא מקבל את הסיפור הזה של הפרוטוקול כי בסוף כשאדם רוצה להעיר משהו, זה כדי לנסות להשפיע על חבריו.

איתן גינזבורג: זה שהוא שם את דבריו בפרוטוקול שיפורסם בעוד חודש, זה נחמד אבל אני רוצה להגיד משהו בעיצומו של דיון, משהו שיכול לשנות את כיוון הדיון.

רון אלמוג: המנגנון השלישי של הצבעה שמית אומר שבכל מקרה חייבים לעשות סבב של אנשים.

וליד טאהא: זאת לא הצבעה.

וליד טאהא: הוא מדבר על הזכות לומר דברים כדי להשפיע על אחרים.

וליד טאהא: תכניס את זה לסעיף.

איתן גינזבורג: אני חייב ללכת כי אני פותח מליאה.

תומר רוזנר: מה שאמרנו זה מאוד ברור.

תומר רוזנר: זה מה שחברי הכנסת מבקשים.

תומר רוזנר: הנקודה האחרונה היא לגבי הדברים שאמר ממלא מקום יושב ראש הכנסת כרגע חבר הכנסת איתן גינזבורג בנושא של חבר מועצה שמרגיש שהוא נפגע.

תומר רוזנר: כתוב כאן שרשאי לבקש שדבריו יירשמו בפרוטוקול.

איתן גינזבורג: עוד הערה שלא אמרתי אותה.

איתן גינזבורג: אם יש חבר מועצה חולה או בבידוד, שלא יהיה מצב שהוא יכול להיות ב-זום.

איתן גינזבורג: זה כמו שאדם חולה ולא מגיע לישיבה.

שרון רופא אופיר: אין ישיבות היברידיות.

איתן גינזבורג: בדיוק.

וליד טאהא: הוא מסכים לקיום הישיבה אבל לא משתתף בה.

תומר רוזנר: תכף נדבר על זה כי זה לא מוסדר.

וליד טאהא: הוא מסכים על קיום הישיבה אבל הוא פשוט לא משתתף בה.

תומר רוזנר: זה נושא שלא מוסדר וצריך לטפל בו.

תומר רוזנר: הנושא עליו אני רוצה לדבר זה הרישום בפרוטוקול של דברי חבר מועצה שמרגיש נפגע.

תומר רוזנר: כמו שאמר חבר הכנסת גינזבורג ובצדק לרישום בפרוטוקול אין כל משמעות.

תומר רוזנר: אם רוצים לתת משמעות לדבר הזה, צריך לחשוב מה רוצים לתת.

תומר רוזנר: למשל, שהדברים האלה יועברו לידיעת הממונה על המחוז, שהוא יוכל להתערב בנושא, או שבמצב כזה אם חבר מועצה סבור שהוא נפגע, ההחלטה תבוא לדיון חוזר.

תומר רוזנר: אתם צריכים להחליט איזה תוצאה יש לדבר הזה אבל בטח שלא סתם רישום בפרוטוקול שאין לו כל משמעות, כמו שאמר חבר הכנסת גינזבורג.

תומר רוזנר: הערה אחרונה נוגעת לנושא שנקרא ישיבות היברידיות.

תומר רוזנר: לכאורה אין איסור שמספר חברי מועצה יהיו במקום אחד וחלק יהיו ב-זום.

תומר רוזנר: זה מצב שלדעתנו עלול ליצור איזושהי בעיה.

תומר רוזנר: אם אתם רוצים שיהיה ברור שכל החברים משתתפים ב-זום, זה לא שחלק יכולים להתכנס במקום וחלק ב-זום – אז צריך לומר את זה.

וליד טאהא: אותי בלבלת.

וליד טאהא: על מה אנחנו הולכים להצביע?

תומר רוזנר: יש שני דברים שאתם צריכים לקבל לגביהם החלטה.

תומר רוזנר: האחד, נושא שכתוב כאן שאם חבר מועצה נפגע, רשאי לדרוש שדבריו יירשמו בפרוטוקול.

תומר רוזנר: כפי שחושב חבר הכנסת גינזבורג, וגם אני חושב כך, לרישום הזה בפרוטוקול אין כל משמעות מעשית.

תומר רוזנר: אם אתם רוצים לתת למצב הזה משמעות מעשית, אתם צריכים לחשוב מה קורה במצב שחבר מועצה מרגיש שהוא נפגע מכך שקופחה זכותו ואז יכול להיות דיווח לממונה על המחוז שיכול להפעיל את סמכויותיו.

וליד טאהא: באופן שגרתי מה הוא עושה אם הוא מרגיש נפגע?

רון אלמוג: מגיש עתירה מינהלית ויש כללים של ביקורת.

וליד טאהא: אם כן, חלים עליו הכללים של ההתנהלות בשגרה.

תומר רוזנר: אם כן, אתם רוצים להשאיר את זה כך.

וליד טאהא: אתה יכול לומר שמבחינת התלונה חלים עליו כללי ההתנהלות כפי שחלים בשגרה .

תומר רוזנר: זה לא צריך להגיד.

תומר רוזנר: זה ברור.

תומר רוזנר: הדבר האחרון אליו התייחסה חברת הכנסת רופא אופיר הוא נושא הישיבות ההיברידיות.

תומר רוזנר: כרגע לכאורה יכול להיות מצב שבו חלק מחברי המועצה מתכנסים במקום פיזי וחלקם ב-זום.

תומר רוזנר: אני מבין שחברת הכנסת רופא אופיר רוצה שהדבר הזה לא יהיה אפשרי.

שרון רופא אופיר: אני מתנגדת לזה.

תומר רוזנר: שכולם יהיו ב-זום.

שרון רופא אופיר: כולם.

שרון רופא אופיר: או כולם ב-זום או כולם פנים אל פנים.

וליד טאהא: מה זה משנה?

וליד טאהא: נגיד שלושה נמצאים במקרה בלשכת ראש העיר?

וליד טאהא: מה הקשר?

שרון רופא אופיר: מניסיון קשה מאוד עד בלתי אפשרי לנהל כך ישיבות.

וליד טאהא: למה שאנחנו ניכנס לזה?

שרון רופא אופיר: למה שנאשר את התקנות האלה?

שרון רופא אופיר: בוא ניתן לרשויות לנהל את עולמן כפי רצונן.

וליד טאהא: זה משהו אחר.

וליד טאהא: התקנה מדברת על הרעיון.

שרון רופא אופיר: לא.

שרון רופא אופיר: זה לא משהו אחר.

וליד טאהא: איך להושיב אותם, מי ישב ליד מי?

שרון רופא אופיר: לא מעניין אותי איך להושיב אותם ומי ליד מי.

שרון רופא אופיר: אם אנחנו מאשרים כאן קיום של תקנה שאומרת שיהיו ישיבות של היוועדות חזותית, זה או שהישיבה מתקיימת כהיוועדות חזותית או שהישיבה מתקיימת פנים אל פנים אבל לא חצי-חצי.

שרון רופא אופיר: אני מתנגדת לחצי-חצי.

תומר רוזנר: אתה רוצה להכניס את זה לנוסח?

שרון רופא אופיר: אני חושבת שאין צורך.

שרון רופא אופיר: למה זה צריך להיות מוסדר?

שרון רופא אופיר: זה לא ברור?

שרון רופא אופיר: זה לא עולה מהדברים?

תומר רוזנר: לא.

תומר רוזנר: אם לא יהיה כתוב במפורש שזה אסור – אז זה מותר.

שרון רופא אופיר: אני מתנגדת לישיבה של חצי-חצי.

שרון רופא אופיר: מניסוני.

וליד טאהא: אז צריך לכתוב את זה.

שרון רופא אופיר: בואו נכתוב את זה.

רון אלמוג: הנוסח כאן מדבר על ישיבה בדרך של היוועדות חזותית, כך שזה לא היברידי.

רון אלמוג: האפשרות שאולי במקרה שני חברים ישבו ביחד באותו חדר - - -

תומר רוזנר: במקרה כל חברי הקואליציה.

שרון רופא אופיר: אני לא מדברת על שני חברים ישבו יחד.

שרון רופא אופיר: אני אתן דוגמה מהמציאות.

שרון רופא אופיר: אני הייתי חברה בוועדת משנה לתכנון ובנייה.

שרון רופא אופיר: היו שלושה שהיו בוחרים להגיע וארבעה היו ב-זום.

שרון רופא אופיר: הישיבה בקושי יכלה להתקיים.

שרון רופא אופיר: כל פעם לא היינו שומעים אחד את השני.

שרון רופא אופיר: אם מישהו נמצא רחוק מדי מהמיקרופון, אי אפשר לשמוע אותו כי זה לא שכל אחד מאתנו נמצא ליד המחשב שלו ומנהל דיון אלא זה עולם אחר לגמרי.

שרון רופא אופיר: אתה פשוט לא שומע, זה לא מתנהל.

שרון רופא אופיר: זה יכול לקרות בכיתה שצריך לשמוע רק את המורה שמעביר עכשיו הרצאה ולא בשיחה דמוקרטית שכל אחד צריך להביע את דעתו.

שרון רופא אופיר: לכן אני מתנגדת לזה.

שרון רופא אופיר: אני מתנגדת לישיבות היברידיות.

רון אלמוג: הנוסח מדבר על היוועדות חזותית.

רון אלמוג: השאלה אם רוצים לאסור את האפשרות ששני חברי מועצה במקרה יושבים יחד.

שרון רופא אופיר: אבל אלה לא שני חברי מועצה.

שרון רופא אופיר: אני אומרת שוב.

וליד טאהא: רבותיי, אני אכריע בזה.

שרון רופא אופיר: ביקשתם ואנחנו הסכמנו שזה לא יהיה רק במצב חירום אלא גם במצב בריאותי מיוחד, והחיים לצד הקורונה מזמנים לנו מצבים בריאותיים מיוחדים מעתה ועד אני לא יודעת עד מתי, אז יכול מאוד להיות שחצי מהישיבות יהיו היברידיות ולזה אני מתנגדת.

וליד טאהא: רון, אם מבקשים הסכמת חברי מועצה כדי לקיים ישיבת זום, היוועדות חזותית, שיעשו את זה עד הסוף.

וליד טאהא: אם מתכוונים לעשות את זה חצי-חצי, כנראה צריכים תקנה אחרת.

וליד טאהא: שיקיימו את רוח התקנה, לקיים את זה באמצעות ה-זום כאשר כל אחד מהחברים יתמקם בעמדה שלו.

וליד טאהא: לא נעשה אופוזיציה לחוד וקואליציה לחוד.

וליד טאהא: אנחנו לא רוצים להמשיך להתווכח על זה.

וליד טאהא: זה מה שאנחנו רוצים שיהיה.

רון אלמוג: מבחינת הנוסח בסעיף קטן (א), בדרך של היוועדות חזותית בלבד.

תומר רוזנר: זה לא מספיק טוב.

תומר רוזנר: צריך להיות ברור שכל אחד מהמשתתפים יהיה בעמדת זום משלו.

וליד טאהא: זה יהיה הנוסח.

שרון רופא אופיר: זה לא מספיק שיהיה רשום שזה אומר שלא יתקיימו ישיבות היברידיות?

שרון רופא אופיר: של חצי-חצי?

שרון רופא אופיר: אני חושבת שהמונח היברידי הפך היום להיות חלק מחיינו.

שרון רופא אופיר: אם שניים נפגשו במקרה ויושבים, זה סיפור אחר.

וליד טאהא: מה המילה הזאת?

שרון רופא אופיר: היברידי?

שרון רופא אופיר: הרי מדברים על זה במערכת החינוך לאורך כל השנה האחרונה.

וליד טאהא: מה המקור שלה?

וליד טאהא: עברית?

תומר רוזנר: לא.

שרון רופא אופיר: מה הפירוש של האקדמיה ללשון למילה היברידי?

שרון רופא אופיר: אני לא יודעת להגיד לאדוני.

תומר רוזנר: כלאיים.

שרון רופא אופיר: בסדר.

שרון רופא אופיר: שלא יהיה מצב כלאיים.

שרון רופא אופיר: אני לא רוצה להיכנס לשניים, שלושה, ארבעה חברים אלא אני רוצה לדבר על המצב לאשורו.

שרון רופא אופיר: אנחנו מאשרים כאן היוועדות חזותית ככתבה וכלשונה ולא ישיבת כלאיים.

שרון רופא אופיר: מאוד ברור.

תומר רוזנר: לא.

תומר רוזנר: זה לא ברור.

שרון רופא אופיר: איך אתה היית מנסח את זה?

שרון רופא אופיר: תנסח אתה.

תומר רוזנר: לגישתך אם שניים נפגשים, לצורך העניין ראש העיר וסגנו, הם יושבים בלשכה והשאר יושבים ב-זום, זה בסדר או לא?

שרון רופא אופיר: אני אחזור כאן לסייגים ששמו בתקנה והם סייגים מצוינים.

שרון רופא אופיר: הסייגים האלה קובעים שהישיבה הזאת תתקיים בהנחה ששומעים את קולו של כל אחד וכל אחד מביע את דעתו.

שרון רופא אופיר: גם זה רשום כאן מההיבט הטכני.

תומר רוזנר: נכון.

שרון רופא אופיר: אנחנו ביקשנו שהרשות תאפשר לחברי המליאה – בהנחה שיש צורך בכך – שיהיו להם האמצעים הטכנולוגיים הנדרשים.

שרון רופא אופיר: אני חושבת שזה די ברור שאנחנו רוצים שהדברים יישמעו ויהיו כפי שצריך.

שרון רופא אופיר: המונח היברידי – אני שוב אומרת – הוא היום מונח מאוד ברור.

תומר רוזנר: אנחנו רוצים גם להדריך את המועצות מה מותר להם ומה אסור להם לעשות.

תומר רוזנר: זאת אמירה לא ברורה להגיד ששניים בסדר וחמישה לא.

שרון רופא אופיר: אני לא נכנסת לשניים וחמישה.

תומר רוזנר: את צריכה להחליט.

שרון רופא אופיר: אני אומרת שהיוועדות חזותית, אני חושבת שהמציאות שפגשה אותנו בשנתיים האחרונות היא מאוד ברורה.

שרון רופא אופיר: היוועדות חזותית, הווה אומר שכל אחד מאתנו נמצא בהיוועדות החזותית דרך מסך ה-זום שלו.

תומר רוזנר: זה בסדר, אבל אם שלושה כן?

וליד טאהא: אם תשובה, זה לא.

וליד טאהא: זאת התשובה.

גלעד קריב: כל אחד בנפרד.

וליד טאהא: כל אחד בנפרד.

וליד טאהא: כן.

גלעד קריב: כל אחד בעמדה נפרדת.

תומר רוזנר: הדבר האחרון שביקשתם להוסיף זה הנושא של העדיפות, שבכל מקרה תהיה עדיפות לישיבות פרונטליות.

וליד טאהא: ברור.

וליד טאהא: את זה אמרנו.

תומר רוזנר: ביקשתם להוסיף את זה.

וליד טאהא: כן.

וליד טאהא: למרות התקנה, תמיד עדיף לקיים ישיבות פרונטליות.

שרון רופא אופיר: שיהיה ברור.

שרון רופא אופיר: קשה לי עם הדבר הזה שאתה אומר אחד או שניים כי אנחנו הולכים עכשיו לשבת בחדר ארבעה, כל אחד יפתח את הלפטופ שלו, ישב כאן וארבעה אחרים יהיו בבית.

שרון רופא אופיר: זה לא עניין של המחשב.

שרון רופא אופיר: אני שוב רוצה לחדד את זה, שלא יקרה מצב של ישיבה היברידית.

תומר רוזנר: את מדברת על נוכחות במקום אחד.

תומר רוזנר: עמדה נפרדת ושכל אחד נוכח במקום אחר.

וליד טאהא: יש לי הרגשה שהנושא הזה היה צריך יותר זמן.

שרון רופא אופיר: אם יש היוועדות חזותית, הווה אומר שזו היוועדות חזותית, שכל אחד נמצא במקום אחר שכן המציאות לא מאפשרת לשבת ביחד.

וליד טאהא: זה מה שאנחנו אומרים.

וליד טאהא: בכל מקרה אני רוצה לעבור למשרד המשפטים למרות שבקשת הדיבור הגיעה אחרי שכבר נכנסנו למליאה והדיון כמעט תם.

וליד טאהא: הגר סלקטר, משרד המשפטים, בבקשה.

הגר סלקטר: אני רק אציין בקצרה שהבקשה הגיעה באיחור מפני שהתרשמתי במהלך הדיון שהכיוון הוא מסוים ולקראת סוף הדיון היה שינוי בכל הנוגע למצב חירום הביניים.

וליד טאהא: כן.

וליד טאהא: זאת לא התרשמות אלא כך זה היה המצב.

הגר סלקטר: תודה היושב ראש.

הגר סלקטר: לכן אני מציעה, בגלל שמדובר במצב חדש מבחינה חקיקתית, שאנחנו עוד לא מכירים אותו מהטעם הפשוט שהוא חוקק אמש - - -

וליד טאהא: זה בדיוק מה שאמרתי.

הגר סלקטר: כל ההסדר הזה מעוגן בהוראת שעה אבל אולי יש אפשרות לגבי מצב החירום הביניים, אותו מצב בריאותי מיוחד, שההסדר יתייחס אליו באיזושהי הוראת שעה מוגבלת יותר, קצרה יותר בזמן, וכך יוכל לאזן את העובדה שאנחנו לא מכירים היטב את המצב הזה ואת המשמעויות שלו כי טרם התנסינו בו ואנחנו בעצם דנים בו כאן לראשונה.

הגר סלקטר: אני לא בטוחה מה הכלי המשפטי הנכון כי בעצם כל ההסדר הוא במסגרת הוראת שעה אבל יכול להיות שיש איזושהי אפשרות את מצב הביניים להשיג בהוראת שעה שהיא מצומצמת יותר.

הגר סלקטר: כלומר, שתהיה אפשרות תחומה יותר, היא תהיה מוגבלת יותר בזמן ולא כל עוד יש את מצב החירום.

וליד טאהא: תודה רבה.

וליד טאהא: יאיר ורון, יש לנו אפשרות להגיע אחרי שקובעים נוסח אחר כי עלו הרבה מאוד הערות והרבה הצעות לנוסחים.

וליד טאהא: אני באופן אישי איבדתי את עצמי לגבי מה ייכלל.

וליד טאהא: אם תיאורטית אני אומר שאני מעלה להצבעה כולל השינויים שהוצעו כאן, אבל מה השינויים?

וליד טאהא: אני רוצה להציע שייכתבו כל הדברים עליהם דיברנו ואנחנו נביא את התקנה להצבעה ביום שני הבא.

וליד טאהא: אני אומר לך שאני לא רוצה להצביע על דבר שאני לא יודע מהו.

תומר רוזנר: אם כך, אנחנו לא נאפשר הצבעה.

וליד טאהא: בדיוק.

וליד טאהא: אני לא יודע על מה אני הולך להצביע.

שרון רופא אופיר: למה לא?

וליד טאהא: כי דיברנו על הרבה דברים, הערנו הרבה הערות, הצענו הרבה הצעות.

וליד טאהא: גם את בסוף הדיון הצעת הצעה שלא לגמרי ברורה.

וליד טאהא: צריך שהכול יהיה בנוסח.

וליד טאהא: אם יש ליועצים משפטיים ולמשרדים הערות על עצם הוספת מצב בריאותי מיוחד לנוסח, בבקשה, שישלחו לנו.

וליד טאהא: אנחנו הגענו כדי לאשר את הדבר הזה במצב חירום ומצאנו את עצמנו במצב חוקתי אחר והתווספו הרבה מאוד הערות.

וליד טאהא: אני מעדיף שהייעוץ המשפטי של משרד הפנים מול הייעוץ המשפטי שלנו תגיעו לנוסח לפי ההערות והתוספות שהועלו כאן ואז נביא את זה להצבעה ביום שני בשבוע הבא ללא דיון כי הדיון כבר מוצה, אלא אם כן יתברר שצריך עוד דיון.

וליד טאהא: בסדר?

יאיר הירש: בסדר.

וליד טאהא: אני רוצה להודות לכולם.

וליד טאהא: גם לממלא מקום יושב ראש הכנסת שאפשר לנו להמשיך את הדיון כי זה בדרך כלל לא מתאפשר.

וליד טאהא: תודה רבה לכולם.

וליד טאהא: הישיבה נעולה.